text:
Ba Nephilimu bamu Bbaibbele: Hena Yahuwah Mujayi uusondokede naa Mulengi wa Luyando?
Leza wa Cizuminano Cakale muntu mujayi uusondokede! Tee kayi Walo nguwakalailila kuzimaanya masi manjaanji mu Cizuminano Cakale kakwiina kaambo ncibaacita bantu aabo bakali kukkala muzisi eezyo! Mwati inga kali Leza waluyando ncobeni ooyo!”
Eeci cibalo citobela ansi aawa ncecaambwa ziindi zinjaanji mukutabilila zwanga eeli lyakaleka kale akukasaala. Mucibalo eeci, Mwami Yahuwah ulailila bana ba Isilayeli kuti bajaile limwi akuzimaanya lunyungu lwa masi aali ciloba:
Lino Mwami Yahuwah, Leza wanu uyoomunjizya munyika eeyo njimuyookkala, alimwi uyoomutandila misyobo iili munyika eeyo. Uyootanda misyobo iili ciloba yanguzu kwiinda ndinywe, misyobo ya Bahiti, Bagegasyi, Baamoli, Bakkenani, Bapelezi, Bahivi, alimwi a Bajebusi. Mwami Yahuwah, Leza wanu aakwaaba bantu aaba kulindinywe, muleelede kuti mukabajaye boonse buyo mbobabede. Mutakapangi cizuminano ambabo, nikuba kubabeda aalubomba pe. Mutakakwatani ambabo, alimwi mutakalekeli bana banu kuti bakakwatane ambabo pe, nkaambo inga bayooiisya bana banu nzila zyakukomba baleza bambi akubalesya kukomba Mwami Yahuwah, Leza wanu. Aawo Mwami Yahuwah inga wamunyemena akumunyonyoona cakufwambaana. Mboobu mbomweelede kucita kubantu aabo. Mukazimwaye zipaililo zyabo, mukapwayaule misemo yamabwe nkobapailila, mukamwayaule twaanda twamalende ooto ntobakombela alimwi mukatente mituni yabo. (Ciibalusyo 7:1-5)
Aayo masi aali ciloba aakajayigwa akali:
- Bahiti
- Bagegasyi
- Baamoli
- Bakkenani
- Bapelezi
- Bahivi
- Bajebusi
Mucibalo citobela ansi aawa, Mwami, Yahuwah ulasalazya akataa masi kuti ngaali masi aakeelede kujayigwa (masi aaba Kkenani) ayaayo aakeelede kubedwaa luzyalo.
Kufwida Luzyalo:
Eelyo mwaswena afwiifwi amunzi ooyo ngomuyanda koola, kusaanguna mubape ciindi cakuti balikombye, amwaambilizye luumuno. Kuti bazumina kujalula manjililo, bantu boonse bamumunzi ooyo balaba bazike banu, banoomubelekela lyoonse. Pele kuti tabalikombyi, alimwi balengelezya nkondo yakulwana ndinywe, amubabbaatikizye akubacingilila mumbali lyabo. Mwami Yahuwah wanu waaba munzi ooyo mumaanza aanu, mujaye baalumi boonse apanga. Pele bakaintu, bana, zintu zivwubwa azimwi zyoonse zili mumunzi ooyo, mulakonzya kuzisaala kuti zibe zyanu. Alimwi mulakonzya kubelesya eezyo Mwami Yahuwah nzyaamupa nimwasaala basinkondonyoko. Mbombuboobu mbomweelede kuyoocita kuminzi yoonse iili kulaale anyika yanu. (Ciibalusyo 20:10-15)
Kujaya akunyonyweeda limwi:
Pele kuminzi yamisyobo eeyo Mwami Yahuwah wanu njayoomupa kuti ibe lukono lwanu, mutakasiyi cintu niciba comwe cipona pe. 17Mbubonya mbuli Mwami Yahuwah wanu mbwaakamulailila, amukabanyonyweede limwi, Bahiti, Baamoli, Bakenani, Bapelezi, Bahivi a Bajebusi. 18Nkaambo inga mulaba nimuccilila ziyanza zibi nzyobacita zyakukomba baleza babo, mpawo mubisizye Mwami Yahuwah wenu (Ciibalusyo 20:16-18)1
Nkaambo nzi Mwami Yahuwah ncaakasalaula akwaandaanya akataa masi aa Kkenani amasi amwi? Nkaambo nzi Walo ncaakabalailila kuti beelede kunyonyweeda limwi masi ayoo? Mangwalo alisalazyide ncobeni kuti bantu baku Kkenani bakalaa cilengwa cakukomba mituni ciyambukila kumuntu kufumbwa wasangana akati kabo. “Nkaambo inga bayooiisya bana banu nzila zyakukomba baleza bambi akubalesya kukomba Mwami Yahuwah, Leza wanu. Aawo Mwami Yahuwah inga wamunyemena akumunyonyoona cakufwambaana. (Ciibalusyo 7:4) nkakakali kaambo keni kakucitila boobo, pele kuli zinjaanji aawa kwiinda zintu zilibonya antangalala. Kutegwa muntu amvwisisye akuteelela cintu cipati aawa, swebo tweelede kupiluka musyule kumazuba ookwa Noah. Bbuku lya Matalikilo 6 alijisi cijuzyo cikonzya kutwiingula:
Ciindi eeco bantu batasyomi bakalivwulide kapati munyika yoonse, alimwi bakazyala bana basimbi. Nkabela bantu bakali kusyoma Mwami Yahuwah bakabona kuti aaba basimbi bakali babotu, aboobo bakatalika kukwata kufumbwa aabo mbobakali kuyanda akulisalila. Lino Mwami Yahuwah wakati, “Muuya wangu tuukooyookazyanya abantu kukabe kutamani, nkaambo mbaasizinyonyoono. Pele banoocijisi myaka iili mwaanda amyaka iili makumi obilo.” Mumazuba aayo, alimwi amumazuba aakatobela, kwakali mantu malamfu munyika, aaba mbabakazyalwa kubasimbi aabo bakakwetwe kubantu ba Leza. Aabo mbabakaba nkalakata zyabasinguzu mumazuba aayo, alimwi mbabakali basimpuwo baciindi bakali kuluulwa. (Matalikilo 6:1-2, 4)
Cintu cini ncociiminina cibalo eeci cakalubwa akuvwukkilwa kunsaa milwi yatwaambo, alimwi kanjaanji ciindwa kumbali abasicikolo ba Bbaibbele mbweenya buyo. Kutegwa tukopolole ncocaaamba cibalo eeci, swebo tweelede kuzyiba ncobeni kuti mbaani “bana basankwa bokwa Elohimu”. Nkaambo kakuti "Bana basankwa bokwa Elohimu" mumulaka waci Hebulayo balembwa kuti B'nai HaElohim. Aaka kaambo kalajanwa muzibalo zimwi zyotatwe mu Cizuminano Cakale. Zyoonse ziindi eezyo zijanwa mu Bbuku lya Joobo.2
Bumwi buzuba bangelo bana bokwa Elohimu bakaboola kuzyoolitondezya ku Mwami Yahuwah, awalo Saatani wakeza akati kambabo. (Joobo 1:6)
Alimwi kwakali bumwi buzuba bana bokwa Elohimu nibakaboola kuzyoolitondezya ku Mwami Yahuwah, awalo Saatani wakaza akati kambabo. (Joobo 2:1)
Lino Mwami Yahuwah wakaingula Joobo kuzwa mukambizi, wakati, “Nduweni yebo kuti oonyansya kulaya kwangu koambaula majwi aatali aabusongo? Libambile cabulombwana, ndilakubuzya, eelyo yebo undiingule. Ino yebo wakali kuli ciindi nindakaimikizya ntalisyo yanyika? Ndaambile kuti naa kokonzya. Nguni wakeenga masimpilo aayo, ede ulizi? Nguni wakalandamuna lukole kwiipima? Ino misemo yayo yakaimvwi aanzi? Alimwi nguni wakabikka bbwe lyacooko cayo? Sena wakaliko mubuzuba oobo bangelo nibakoompolola cakusekelela anyenyezi zyakubucedo nizyakali kutangala? (Joobo 38:1-7)
Oomu mutumpango toonse tulembedwe atala aawa, mulembi3 wacibalo wakasalazya kutondezya kuti "bana ba Elohimu" bakali bangele. Ino ninzi kayi cini eeco Mozesi ncasoleka kutwaambila mu Matalikilo 6? Cilisalazyidwe kuti, Mozesi utwaambila kuti bangele bakatalika kunjilila bamakaintu babuntu bwanyama, mpoonya aabo bana bakazyalwa kuzwa muzisyabo eezyo, bakali magalakata aabantu bapati (Muci Hebulayo baitwa kuti ba Nephilimu). Nokuba kuti eeci ncintu cimvwika bweenzu kuli bamwi, pele mbombubo bwini oobo mbokaamba kampango aaka.
Zintu zyeenzu zyoonse eezyo zililembedwe mu Matalikilo 6 mbuli mbozyabakamvwinsyidwe akuteelelwa abasanduluzi ba Mangwalo, eezyo zintu zyaambilizya kuti bangele bawide bakazyala bana kuli bamakaintu banyama yabuntu – aabo bazyibidwe kuti "Nephilimu." Mombuboobo mbwaakateeledwe makani aayo abamatata bataanzi bacikombelo. Eezi zintu zyakaindulukwa kwaambwa mutwaano atusimi twamukowa uuli woonse wansiku atalaa nyika: akataa ba Giliki, baku Ijipita, ba Hindu, abaabo bakkala mutunsumbu twalwizi lwa Kumusanza, Bamweenye baku Amelika, alimwi abamwi banjaanji.4
Katutaninga zumanana kuunka kumbele, atwiingule twaambo tumwi tujanika mubusanduluzi bulaa mpuwo bwaba "Sethite" nobasandulula Matalikilo 6.
Manjezyeezya aaba Sethite aambilizya kuti "bana basankwa ba Elohimu" mbana ba lunyungu lwa Seti akuti aabo "bana babantu basimbi" bakali bana balunyungu lwa Caini. Aaya makani asendekezya kuti kwiinda mukukwatana akataa lunyungu lwa Seti mululami alunyungu lwa Caini uusofweede, inyika yakasofwaalila limwi cakutajokoloka. Cintu cakatobela ncakuti, Mwami Yahuwah wakacaazya buyo kunyikizya nyika yoonse muzambangulwe lyameenda akutalika lunyungu lupya muli Noah amukwasyi wakwe.
Kaambo #1: Kunyina pe mu Mangwalo aawo mpokwaambwa kuti bantu balunyungu lwa Seti bakali “bana basankwa bokwa Elohimu” (B'nai HaElohim). B'nai HaElohim mabala aabelesyegwa kwaamba bangele mu Cizuminano Cakale. Joobo 38 ulisalazyide kapati kuti ba B'nai HaElohim bakali bangele, nkaambo ino nguni muntu wakalengedwe kale wakaliko eelyo Mwami Yahuwah naakalazyika musemo wanyika yoonse? Tede kwakali buyo bangele, mbibakalengedwe kutaangunina zintu zyoonse zyakalengwa.
Lino Mwami Yahuwah wakaingula Joobo kuzwa mukambizi, wakati, “Nduweni yebo kuti unyansye kulaya kwangu amajwi aatali aabusongo? Libambile cabulombwana, ndilakubuzya, eelyo yebo undiingule. Ino yebo wakali kuli ciindi nindakaimika ntalisyo yanyika? Ndaambile kuti naa kokonzya. Nguni wakeenga masimpilo aayo, ede ulizi? Nguni wakalandamuna lukole kwiipima? Ino misemo yayo yakaimvwi atalaanzi? Alimwi nguni wakabikka bbwe lyacooko cayo? Sena wakaliko mubuzuba oobo bana ba Elohimu [ B'nai HaElohim] nibakoompolola cakusekelela, anyenyezi zyakubucedo nizyakali kutangala? (Joobo 38:1-7)
Kunyina pe cilembedwe mu Mangwalo eeco cikonzya kutabilila kusendekezya kuti “bana basankwa ba Elohimu” baambwa mu Matalikilo 6, mbana balunyungu lwa Seti.
Busanduluzi bwakuti "Bana basankwa ba Seti abana basimbi bokwa Kaini", nkudyaaminina akuvwunikila cintu cini caamba mabala aandaanya Bana Basankwa bokwa Yahuwah abana basimbi bokwa Adamu. Nkukakatila kupa busanduluzi bupilingene kuleka bulembedwe mu malembe mbuli mbokwaazyibidwe kale kuteelelwa akataa bamayi abasicikolo mumisela yakainda mumalembe aaci Hebulayo. Aayo mabala alisalazyide kwiimpanya akataa “bangele” abamakaintu baanyika.
Kuti eeci cibalo nicakali kuyanda kwiimpanya akataa “bana basankwa ba Seti abana basimbi bokwa Kaini,” nkaambo nzi ncicatakaamba boobo? Seti taakali Leza pe, alimwi Kaini taakali Adamu. (Nkaambo nzi ncicataalembwa kuti “bana basankwa bokwa Kaini” a “bana basimbi bokwa Seti?” Kunyina pe cintu cilesya cibalo eeci kuti caambe buyo lubazu lomwe lwabana balunyungu lwa Adamu. Kuyungizya waawo, kunyina nokwaambidwe bana basimbi ba Elohimu.)
Mbubuti bupanduluzi waba "Sethite" mbobugwasyilizya akuletelezya zambangulwe lya meenda, eeco mbwaanga ncecintu cigaminide kwaambilizyigwa mucibalo eeci? Aaya manjezyeezya buyo aatakwe bugwasyilizi buzwa mu Mangwalo. . . .
Kufumbwa buyo kusoleka kubelesya mabala aakuti "Bana basankwa bokwa Elohimu” mukwaambilizya bantu banjaanji, eeco ncintu citako mu Mangwalo alimwi ncintu cisisa ciiminina mabala aayo. Eeci ncintu cilwana nzila yini iilondokede eeyo IBbaibbele njolibelesya mabala aayo.5
Akamwi kaambo kakulangisya aawa nkakuti Mangwalo taambi kuti lunyungu lwa Seti lwakali lwabululami pe.
Alimwi kuli Seti, kuli nguwe kwakazyalwa mwana musankwa; alimwi walo wakamuulika zina lyakuti Enosi: mpoonya bantu bakatalika koompolola zina lya Mwami Yahuwah. (Matalikilo 4:26)
Aaka kampango kali atalaawa nkakaambwa mukutabilila muzeezo wabululami bwa Seti alunyungu lwakwe, pele kuli tumpenda tobile tujanika mukuyeeyela boobu: (1) Aaka kampango kaamba kuti "mpoonya bakatalika balunyungu lwa Seti koompolola zina lyokwa Yahuwah." (2) Kuyungizya kuli ceeci, basicikolo banjaanji bakalombozya kuti aaka kampango tiikakasandululwa mbokeelede bwini pe. Kakeelede kusandululwa kuti: “ Alimwi kuli Seti, kuli nguwe awalo kwakazyalwa mwana musankwa; mpoonya walo wakamwiita zina lyakwe kuti Enosi: mpoonya bantu bakatalika kusampaula zina lya Mwami Yahuwah."
Taceelede kulubwa kuti balombwana banjaanji balemekwa bakakazya kuti ibbala lya הוחל huchal, eelyo ndyotusandulula kuti 'bakatalika', lyeelede kulembwa kuti bakatalika minzi yakusampaula, nokuba kuti mpoonya aawo kusampaula kwakatalika, alimwi akuti kuzwa ciindi eeco balo mpobaamba kuti mpokwaatalikila kukomba mituni. Bunji bwa baJuuda bakalaa muzeezo ooyu, alimwi awalo Maimonidesi wakapandaula makani manjaanji mucibalo ncaakalemba mutwe kuti Mubandi wa Kukomba Mituni; eeco cibalo mbuli mbocitamvwiki kabotu, cipede buyo matalikilo eeni akuyambukila kwa bupaizi bwakukomba mituni . . . (Adam Clarke's Commentary on the Bible)
Ibbuku lyokwa Jasher, eelyo lyakaambilizyigwa mu Mangwalo (Joshua 10:13; 2 Samuele 1:18), lileendelana akuteelela ooku.
Alimwi Seti naakapona myaka iili mwaanda yosanwe, mpoonya wakazyala mwana musankwa; alimwi Seti wakamuulika zina mwanaake musankwa lyakuti Enosh, kaamba kuti, Nkaambo muciindi eeco bana basankwa babantu bakatalika kuzyalana, alimwi bakatalika kusofwaazya miya amyoyo yabo kwiinda mukutyola milawo akuzangila [Elohimu]. Mbweenya mbucakali mumazuba ookwa Enoshi abalo bana basankwa babantu bakazumanana kutyola milawo akuzangila [Elohimu], akuyungizya kunyemya Mwami [Yahuwah] kuti anyemene bana babantu. Mpoonya bana babantu bakaunka akuyootalika kukutaukila baleza bamwi, alimwi bakamuluba Mwami [Yahuwah] ooyo wakabalenga munyika: alimwi mumazuba aayo bana babantu bakabamba zibumbwa zya lubulo lwa butale, zisamu a mabwe, nkabela bakatalika kukotamina zibumbwa eezyo, alimwi bana basankwa babantu bakasulaika Mwami [Yahuwah] mumazuba woonse ookwa Enoshi abana bakwe; mpawo bukali bwa Mwami [Yahuwah] bwakabilila nkaambo kamilimo yabo azisesemyo zyoonse nzibakali kucita munyika. (Jasher 2:2-5)
Kaambo #2: Kunyina pe kaambo keni kakusyomena kuti kwaamba “bana basimbi babantu” nkwaamba bana balunyungu lwa Kaini. Mubwini, aabo “bana basimbi babantu” caambilizya buyo bamakaintu baanyika, nkokuti bana basimbi aabo bakazyalwa eelyo bantu nibakatalika kuzyalana atalaa nyika.
Ciindi eeco bantu batasyomi bakalivwulide kapati munyika yoonse, alimwi bakazyala bana basimbi. 2Nkabela bantu ba Leza bakabona kuti aaba basimbi bakali babotu, aboobo bakatalika kukwata kufumbwa aabo mbobakali kuyanda. (Matalikilo 6:1-2)
Kaambo #3: Kunyina kaambo keni aawa kakusyomena kuti kukwatana akataa bana balunyungu lwa Seti abalunyungu lwa Kaini inga caletelezya kuzyala magalakata aabantu [Nephilimu].
Kuzyala bana akataa bazyali baimpene mizeezo yabupaizi, tacili cintu cipa kuzyala magalakata aabantu pe . . . . Pele kuzyalana kutali mbokweelede muzilengwa leza zyoonse, eeco ncecaaletelezya kuzyala bantu bapati aanga mbanyama bamusyokwe akupa kaambo kakuti lubeta luboole lwa Zambangulwe lya Meenda.
Pele kuzyalana kululeme mumukowa wa Noah mbuli mbokwaambwa mu Matalikilo 6:9: Mukwasyi wa Noah wakalaa lunyungu lwakaluleme.6
Kaambo #4: Cizuminano Cipya cikoyaanga caambilizya muzeezo wakuti bangele bakakwatana akuzyala bana abamakaintu baanyika mumazuba ookwa Noah, akwaambilizya lubeta lwakaboola kuzyoosubula cibi cabo cipati. Mucibalo citobela, Petulo utwaambila kuti, kalitaninga boola zambangulwe lya meenda, aabo bangele bakacita cinyonyoono, bakatandilwa anze ku Gehenna [muci Giliki nkokuti Tartarus] kuyoolindila lubeta.
Nkaambo Yahuwah taakabalekelela bangelo bakabisya, pele wakabawaala kucikkalilo cabafu kuli mudima uusiya mbi, nkobaangidwe kulindila lubeta. 5Alimwi Yahuwah taakabalekelela basikale, wakabamba buyo Nowa muntu walusele ooyo mukambausi wa zyabululami akataa bamwi bali ciloba naakatumya zambangulwe lyamaanzi kubantu bataswiilili Mwami Yahuwah. (2 Petulo 2:4-5)
Mukampango katobela, Juda wiinduluka kwaamba ncaakaamba Petulo mucikonkezyo cakwe cijatikizya bangele aabo bakabisya. Juda weezyekanya cibi cabangele aabo kucibi ca Sodoma a Gomorrah, akugaminina kwaamba kuti "balo bakalilekela kucigololo" akufwidana busa "kucita zitondwa."
Amuyeeye bangelo batakabamba bulelo bwabo, alimwi bakasiya busena Mwami Yahuwah mbwaakabapede. Mwami Yahuwah wakabaanga nketani zitamani, alimwi ulibabikkide mubusena bwamudima kusika buzuba bupati oobo nayoobabeteka. 7Amuyeeye alimwi minzi ya Sodoma a Gomorrah aminzi iibambene aanjiyo. Mbweenya mbuli basunu, bantu baminzi eeyo bakali basibwaamu akucitana zitondwa. Mwami Yahuwah wakabacita kuti cibe citondezyo naakabasubula amulilo uutamani. (Juda 1:6-7)
Kuli zinjaanji zinga zyaambwa mumakani aaya, pele kwiindilizya kupandulula inga caba cintu cinyonganya akuletelezya tunjaanji. Pele aawa kaambo keni nkakuti “bana basankwa ba Elohimu” aabo baambwa mu Matalikilo 6 mbangele bawide, kutali bantu na baalumi ( balunyungu lwa Seti). Kuzumanana kwaamba kuti “bana basankwa ba Elohimu” bakali “bana basankwa bokwa Seti” inga tiicaba cintu ciluleme mbuli mbocilembedwe pe. Kuti swebo katuli basicikolo basyomeka ba Bbaibbele, tweelede kulekela Mangwalo kuti alyaambilile lwawo. Mumakani woonse aaya, mbuli muziiyo zyoonse, swebo tweelede kutobela bumbonikakwiina kucebauka akudonaika kufumbwa ooko nkobutozya bumboni.
Kuli baabo basiminide ncobeni ku Bbaibbele, ooto twaambo tutabilila “kuti aabo bana basankwa baambwa bakali bangele”, tulangikaanga ntwaambo tuzuminika. Kuli baabo bakkomanina kuliiba mutusimpe tuvwunguludwe mu Mangwalo, kunyina abumwi bukwabilizi bwiinda waawo.7
Bikkila maanu kuti: Bamwi balakazya kuti aayo masendekezya aakuti bakali bangele aabo baambwa mu Matalikilo 6 nkaambo buyo kakuti "bangele tabakonzyi kukwatana." Ooto tumpango tupedwe kutabilila muzeezo ooyo, nokuba boobo, tugaminina kwaamba bangele bakujulu antoomwe alukwato (Mateyo 22:30; Maako 12:25; Luka 20:34-36). Kunyina pe mpokulembedwe mu Mangwalo kuti aabo bangele “bakazangila kujulu” akutalijata muzisusi akusiya ciimo ncibaalengedwe cakutaanguna, alimwi bakasiya masena ngubakapedwe” (Judi 1:6), kuti tabacikonzyi kuzyalana mbuli bantu baanyika.
Lino atusanyangule twaambo tunjaanji tujatikizya makani aaya ambotweendelana kumalaile ookwa Yahuwah aakunyonyoona masi aabana Canaani.
Nkaambo kakuti Mangwalo kunyina mpaambilizya kuti kwakali bangele alimwi bakainduluka kuzyalana abantu9, ncintu ciide kuzuminwa kuti kunooli lunyungu lwaba Nephilimu lwakafutuka kuzambangulwe lyameenda kwiinda muli bamakaintu ba bana basankwa bokwa Noah aabo bakafutulwa mubwato. Niwakaindide muyoba wa Noah, musyobo waba Nephilimu wakalibonya alimwi atalaa nyika muluzubo lwa Noah eelyo nibakatalika kuzyalana akumwaikizyana atalaa nyika. Eeci ncintu cakalibonya muzisi oomo mwakali kukkala ba Nephilimu munyika ya Kanaani mumazuba ookwa Mozesi a Joshua. Nokuba kuti ooyu muzeezo inga waankamika bantu banjaanji, ncintu cilaa maanu kwaamba boobo kweendelanya a Mangwalo.
Matalikilo 6 aBweende bwazintu Zyaacitika Niwakaindide Muyoba:
(1) Bangele bakawa
bazyalana abamakaintu baanyika (bamukowa wabantu).
Ciindi eeco bantu batasyomi bakalivwulide kapati munyika yoonse, alimwi bakazyala bana basimbi. Nkabela bantu ba Mwami Yahuwah bakabona kuti aaba basimbi bakali babotu, aboobo bakatalika kukwata kufumbwa aabo mbobakali kuyanda. Lino Mwami Yahuwah wakati, “Muuya wangu tuukooyookazyanya abantu kukabe kutamani, nkaambo mbaasizinyonyoono. Pele banoocijisi myaka iili mwaanda amyaka iili makumi obilo.” Mumazuba aayo, alimwi amumazuba aakatobela, kwakali mantu malamfu [Ba Nephilimu] munyika, alimwi akuzwa aciindi eeco, eelyo bana ba Elohimu nibakanjilila bana basimbi babantu, aaba mbabakazyalwa kubasimbi aabo bakakwetwe kubantu ba Mwami Yahuwah. Aabo mbabakaba basinguzu mumazuba aayo, alimwi mbabakali basimpuwo baciindi. (Matalikilo 6:1-4)
Nkaambo bangele banjaanji bokwa [Elohimu] antoomwe abamakaintu baanyika, bakazyala bana basankwa aabo bakanyina bululami, aabo bakali bantu basulaikide kufumbwa cintu cakaluleme, nkaambo balo bakali kulisyoma munguzu zyabo; muziyanza zinjaanji, aaba balombwana baambwa kuti bakali kucita kufumbwa cintu eeco ba Giliki ncobakali kwaamba kuti cilakonzyanya acintu cicitwa ankalakata zyabantu. (Flavius Josephus, Antiquities of the Jews, Book 1, Chapter 3, 1.3.1, http://www.biblestudytools.com/history/flavius-josephus/antiquities-jews/book-1/chapter-3.html)
Kuteelela kuti aabo bangele bakazangide bakoonana abamakaintu banyama yabuntu kuutaninga sika muyoba (Matalikilo 6), nkokwakali kuteelela kwabantu banji mumusela mutaanzi, mbuli mbotunga twabona lino mukaambo kokwa Flavius Josephus. Ndileelyo buyo niwakasika musela wasanu kuzwa ciindi ca Kristu eelyo bupanduluzi bwaba "Sethite" busandulula kampango ka Matalikilo 6 nibwaatalika kumvwika akataa bantu.
Mumusela wasanu kuzwa ciindi ca Kristu, ndendilyo nikwakatalikwa kuteelelwa kuti aabo bana ba Elohimu baambwa mu Matalikilo 6 bakali “bangele” pele eeco cakaba cintu camasampu nicakatalika kunongwa abantu banjaanji. . . .
Celsus a Julian Muzangi wakali kubelesya muzeezo wakwaamba “bangele” aabo mukulwana bana Kristu. Umwi Julius Africanus wakaanka kubelesya muzeezo waba Sethite mukuyanda buyo kuti aleke kufubaazyigwa. Umwi Cyril waku Alexandria wakakakila limwi muzeezo wakupandulula "bangele" kuti uleendelana “alunyungu lwa Seti". Augustine awalo wakazumina muzeezo waba Sethite, nkabela ooyo ngomuzeezo wakazwidilila kusikila mu Misela Yaakatikati.10
(2) Nkaambo kakusangana kulunyungu lwabangele aabo baambwa mu Matalikilo 6:1-4, moyo wamuntu ulinjombede cakutajokolosya mumizeezo iisofweede.
Mpoonya Mwami Elohimu wakabona kuti myoyo yabantu yakazwide busofwaazi munyika yoonse, alimwi kufumbwa ncibakali kuyeeyela mumizeezo yabo, cakali buyo cintu cisofweede ziindi zyoonse. Nkabela Mwami Yahuwah wakeetela nkaambo wakabamba muntu uukkala atalaa nyika, alimwi cakamucisa akumucumba mumoyo wakwe eeco. (Matalikilo 6:5-6)
(3) Yahuwah waamba kuti uyoonyonyoona muntu ngwaakalengede kuti akkale atalaa nyika.
Mwami Yahuwah naakabona kuti bubyaabi bwabantu boonse bwavwulisya koonse-koonse, akuti mizeezo yabo yoonse yakazwide buyo bubi, wakausa kuti wakalenga bantu akubabikka munyika. Aboobo Mwami Yahuwah wakati, “Ndiyoobanyonyoona bantu mbindakalenga koonse kufumbwa nkobabede munyika, alimwi abanyama, bayuni, azintu zyoonse zikalaba ansi, nkaambo ndausa kuti ndakazilenga.” (Matalikilo 6:7)
Bikkila maanu mukwesu aawa kuti Mwami Yahuwah waamba kuti uyoonyonyoona "banyama, acintu cikalaba, abayuni bauluka muluwo." Nkaambo nzi banyama banjaanji boobo ncibakeelede kujayigwa akunyonyoonwa? Ibbuku lya Jasher litwaambila kuti eelyo "babetesi abaleli" (kunooli lyaamba bangele) nibakabba akutizya “bana basimbi babantu baanyika” kuzwa kubanalumi babo, bantu bakatalika kuzyalanya alunyungu lwabanyama baandeene antoomwe. Cintu cakatobela ncakuti, abalo banyama bakasofwaala akuleka kuba mbubaalengedwe kutaanguna.
Nkabela babetesi babo abaleli bakaunka kubasimbi babantu akutizya kufumbwa mukaintu ngubakali kuyanda, nayanda natayandi kuzwa kumulumi wakwe, mpoonya bana babantu mumazubaayo bakatalika kuzyalanya ŋombe zyaanyika, abanyama bamusyokwe abayuni bamuluwo akusanganya lunyungu lwa banyama baindene11musyobo umwi kuuzyalana amusyobo wiimpene, akutalika kunyemya Mwami [Yahuwah]; nkabela [Elohimu] naakabona kuti nyika yoonse yakalisofweede, bantu boonse bakanyonganya luzyalo atalaa nyika, bantu boonse abanyama boonse. (Jasher 4:18)
Kotyanka acifwanikiso eeci12 kuti cikwazamuke.
Lunyungu lwabantu, banyama, abaChimera mu Bbaibbele ? (non-WLC video)
Eeci ncecintu cikonzya kupandulula kaambo keni Mozesi ncaakali kwiinduluka kubelesya bbala lyakuti banyama umwi awumwi "muluzubo lwawo/ lwabo" eelyo naakali kwaambilizya banyama aabo kabanjila mu Bwato. Aaba banyama bakali banyama bakalaa lunyungu lusalala lutavweledwe nokuba kusofwaazyigwa kuzyalana abanyanyina bamisyobo yiimpene, umwi umwi kasalala mumusyobo wakwe, mbweenya mbuli mbwaakalengedwe kumatalikilo (Matalikilo 1:20-25).
Pele ndiyoopanga cizuminano anduwe. Ukanjile mubwato yebo amukaintu wako, abana bako abakaintu babo. Alimwi kubanyama ukanjizye misyobo yoonse mubwato bobilo-bobilo mupoho amuzyazi kuti bakanunuke. Akubayunibamisyobo yoonse uyoobanjizya bobilo-bobilo, amisyobo yoonse yabanyama bapati atunyama tuniini bakanjile mubwato kuti bakanununwe. (Matalikilo 6:18-20)
Mubuzuba oobo mbubonya, Nowa abana bakwe botatwe, ba Shemu, Hamu a Jafeti, mukaintu wakwe antoomwe abamukabana bakanjila mubwato. Bakanjila antoomwe abanyama bamusokwe bamisyobo-misyobo abanyama bavwubwa, azintu zyoonse zikalaba ansi, alimwi amisyobo yoonse yabayuni. (Matalikilo 7:13-14)
Kuleka buyo kuti banyama aabo bakanjila mubwato bakalaa lunyungu lusalala, pele Mangwalo atwaambila kuti Noah awalo wakalaa luzubo lusalala lutavweledwe.
(4) Noah waambwa kuti wakalaa luzubo lusalala lutavwelanyidwe.
Pele Noah wakabedwaa luzyalo mumeso ookwa Yahuwah. Aaya ngaakali mazyalane ookwa Noah: Noah wakali mwaalumi wakaluleme mumusela wakwe, alimwi Noah wakeenda a Elohimu. (Matalikilo 6:8-9)
Ibbala lisanduludwe kuti "kulondoka" mukampango kali atalaawa ndyakuti tamiym [mubbuku lya Strong H8549]. Mubwini, eeli bbaka lilangikaanga talyaambilizyi buyo kululama buumi bwa Noah, pele buyo kujatikizya luzubo lwakwe. Mwanaa mbelele wa Pasika amoombe uusubila, bakeelede kuba tamiym (nkokuti tiibakajisi kabata nokuba kampenda amubili), mbweenya bwakeelede kuba zituuzyo zyacinyonyoono zyoonse. (Langa cilembedwe mu Kulonga 12:5, Myeelwe 19:2, amu BaLevi 4:3.)
Mu Matalikilo 6:9 amwalo kulilembedwe kuti kwakanyina kuvwelenganya muluzubo lwa Noah: mukwasyi ookwa Noah wakali kusalala kakwiina kuvwelwa lunyungu lwabanyama baindene. Ibbala libelesyedwe eelyo lyaamba kuti tamiym, lyaambilizya tumpenda twaamubili mbuli kulemana, kubaa tubata, nokuba kubula cintu ceelede kuba mukulengwa kululeme.13
Ibbala lyaci Hebulayo lyakuti tamim liiminina kuti kunyina kampenda, alimwi ndebbala libelesyegwa mukwaamba tumpenda twaamubili, kuleka tumpenda twakulijata muzisusi. Aboobo, eeli bbala lilabelesyegwa mukwaamba banyama babelesyegwa muzituuzyo kuti balasalala akuti tabakwe kampenda. Ndebbala lyaamba kuti kwiina kampenda mu Kulonga 12:5; 29:1. BaLevi 1:3,10; 3:1,6; 4:3,23,28,32; 5:15,18; 6:6; 9:2,3; 14:10; 22:19; 23:12,18. Myeelwe 6:14; 28:19,31; 29:2,8,13,20,23,29,32,36. Ezekiya 43:22,23,25; 45:18,23; 46:4,6,13. Kakwiina kabata. Mweelwe 19:2; 28:3,9,11; 29:17,26. Uubulungene. Intembauzyo 119:1. Eeci caambilizya kuti Matalikilo 6:9 taambilizyi buyo kulondoka kwaluzubo lokwa Noah, pele twaambilwa kuti walo amukwasyi wakwe alikke mbabantu bakalisungide akulilesya kusofwaazya luzubo lwabo, nokuba kuti kwakali busofwaazi bwakuzyalana akusanganya lunyungu lwabanyama abangele bakawa bwakali kuyambukila nyika yoonse.14
(5) Noah wakazyala bana basankwa botatwe balaa luzubo lusalala.
Mpoonya Noah wakazyala bana basankwa botatwe, Shemu, Hamu, a Japheti. (Matalikilo 6:10)
Kweendelanya abwaamba bbuku lyokwa Jasher, Noah wakasela mwana musimbi ookwa Enoch kuti abe mukaintu wakwe.
. . . Noah wakaunka akuyoosela mukaintu, walo wakasala Naamah mwana musimbi ookwa Enoch, alimwi ooyo musimbi wakalaa myaka yakuzyalwa iili myaanda yosanwe amakumi lusele. Nkabela Noah wakalaa myaka yakuzyalwa iili myaanda yone amakumi aali fuka, eelyo naakakwata Naamah kuti abe mukaintu wakwe. (Jasher 5:15-16)
Lino mbotuzyibide kale kuti Enoch wakali muntu uululeme kapati (Matalikilo 5:18-24), ncintu camaanu kukosozya makani kwaamba kuti ooyo mukaintu wa Noah (Mwana musimbi ookwa Enoch) wakalaa luzubo lusalala, alimwi, abana bakwe mbaakazyala,bana basankwa bokwa Noah, abalo mbeenyw abakali baluzubo lusalala.
(6) Kulembedwe kuti nyika yoonse, bantu abanyama bakali kupona atalaa njiyo bakalisofweede.
Inyika yakasofwaala kunembo lyokwa Elohimu, alimwi nyika yakazulila bujayi. Nkabela Elohimu wakalanga atalaa nyika, alimwi, amulange, inyika yakalisofweede; nkaambo bantu abanyama boonse bakanyonganya luzubo lwabo atalaa nyika. (Matalikilo 6:11-12)
(7) Yahuwah waamba kuti uyoonyonyoona bazumi boonse.
Nkabela Mwami Elohimu wakaambila Noah kuti, 'Mamanino aabantu abanyama boonse asika kunembo lyangu; nkaambo nyika yazulila bujayi kwiinda muli mbabo; aboobo, langa, Ime njoolekela kuti banyonyoonwe antoomwe anyika.' (Matalikilo 6:13)
(8) Noah wakalaililwa kuti ayake Bwato.
Pele yebo panga bbwato lyamapulanga aamusamu wagofa, ukosole twaandaanda mukati, alimwi ulimate mukati akunze abunzuka bwa taala. Bulamfu bwalyo bukabe tukokola tuli myaanda yotatwe, bwaamba bukabe tukokola tuli makumi osanwe, bulamfu bwabwaanda bukabe tukokola tuli makumi otatwe. Alimwi ukayake ciluli atala aabbwato, ukasiye mwaako akati-kati wakakokola komwe. Mubbwato uyake twaandaanda ansi, alimwi atumwi atala aatootu, atwamamanino atala eeni, wamana ukabikke mulyango kumbali. Lino mebo ndiyoowisya zambangulwe pati anyika liyoonyonyoona zintu zipona, nkaako zyoonse ziyoofwa. (Matalikilo 6:14-17)
(9) Mangwalo aambilizya bana basankwa bokwa Noah abamakaintu babo ciindi citaanzi.
Pele ndiyoopanga cizuminano anduwe. Ukanjile mubbwato yebo amukaintu wako, abana bako abakaintu babo (Matalikilo 6:18)
Ncintu ciyandika kapati kubikkila maanu kuti aawa tumvwisisye kuti Mozesi kunyina pe naakaambilizya bamakaintu babana bokwa Noah kusikila:
- Kwakalibonya kuti bantu abanyama boonse bakali sofweede. (Matalikilo 6:11-12)
- Yahuwah waamba kuti Walo uyoonyonyoona bantu abanyama boonse. (Matalikilo 6:13)
- Noah wakalaililwa kuti ayake Bwato. (Matalikilo 6:14-17)
Eeci cisendekezya kapati kuti bamakaintu babana bokwa Noah tiibakali baluzubo lusalala lutavweledwe. Balo balaa kabeela nokaba kasyoonto buyo kakajisi lunyungu lwaba Nephilimu. Oobu bumboni bulalibonya mutwaambo totatwe: (1) Mantu malamfu akainduluka kulibonya kawiindide muyoba, alimwi kakwiina bangele basofweede bakakwatana abamakaintu bakkala anyika. (2) Noah wakalaa lunyungu lusalala, alimwi bumboni bwini butondezya kuti abalo bana bakwe basankwa bakalaa luzubo lusalala. (3) Kunyina nokulembedwe makani aabamakaintu aabo kusikila nicakainda ciindi bantu boonse nibakasofwaazya luzubo lwabo. (Ibbuku lyokwa Jasher alyalo lilazuminizya kuteelela muzeezo ooyu kwiinda mukutwaambila kuti aabo bamakaintu tiibakasalidwe kusikila ciindi Bwato nibwaamanide kuyakwa (Bala bbuku lyokwa Jasher 5:33-35.)
Alimwi aawa, ooyu muzeezo nokuba kuti ulanyandya kubantu banjaanji, ngomuzeezo uulibonya kubaa maanu kweendelanya abumboni bwaambwa mu Mangwalo.
[Bikkila maanu kuti]: Kubaa lunyungu lwaba Nephilimu (mbweenya mbuli lunyungu lumwi loonse) tacaambilizyi kuti oolo lunyungu inga lwalibonya amubana bazyalwa kuli yooyo uujisi lunyungu oolo pe. Mumakani aabana basankwa bokwa Hamu, kapati Canaani, eeci cakalibonya ncobeni mulinguwe. Malembe aamisela aambilizya kuti mwana musankwa Magogu ookwa Japhethi, awalo kunooli wakakona lunyungu lwamusyobo ooyo. Kunyina bumboni, nokuba boobo, kuti oolo lunyungu lwakalibonya mubana bokwa Shemu. Ncintu ciyandika kubikkila maanu aawa kuti muntu takonzyi kulyeempa bazyali bakwe. Bamakaintu babana bokwa Noah nobakalisingidwe kale kuti nibakazyalwa kabalaa lunyungu lwaba Nephilimu.]
(10) Yahuwah wanyikizya nyika muzambangulwe lyameenda. (Bala cilembedwe mu Matalikilo 7-8.)
(11) Mantu magalakata (ba
Nephilimu) balibonya kalimanide zambangulwe lyameenda.
Ba Amalekite bakali kukkala munyika yakumusanza: alimwi ba Hitite, aba Jebusite, aba Amorite, bakali kukkala mumalundu: alimwi bana Canaani bakali kukkala munsaa lwizi, munsaa nkomwe yamulonga wa Jodani.
Alimwi kunze aaboobo twakaakubona, Bahiti, Bajebusi, a Baamoli mbabali mutulundu-lundu, nkabela Bakenani bali kumbali a Lwizi lupati akutobelezya mulonga wa Jolodani.”
Lino Kalebi wakaumuzya bantu bakali kumbele lya Mozesi akuti, “Atukabasaale lino, nkaambo inga twabazunda.” Pele baalumi mbaakainkide aabo bakati, “Peepe, tatukonzyi kuyoobazunda bantu aabo pe, nkaambo mbaasinguzu kwiinda ndiswe.”
Aboobo bakaambila Baisilayeli makani mabi acisi eeco, bakati, “Nyika eeyo imena bantu buyo, alimwi boonse mbitwakabona mmantu.
[ba Nephilimu baba Hebulayo: ndebbala eelyo Mozesi ndyaakabelesya mu Matalikilo 6:4], twakabona bana Baanaki, bakazyalwa ku mmantu aayo, nkabela swebo twakalibona kuceya mbuli nsozi, abalo mbubakatubona oobo (Myeelwe 13:29-33)
Bikkila maanu kuti masi “aamagalakata aabantu” (ba Nephilimu) aalembedwe aawa, akali masi aabana Canaani (eeco caambilizya kuti boonse bakazyilide kuluzubo lwa muzyukulu ookwa Noah, Canaani) alimwi aabo mbambabo Mwami Yahuwah mbaakalailila kuti beelede kunyonyweedwa limwi. Nokuba kuti kuli buyo masi one akataa ciloba aabana Canaani aambidwe aawa abaabo bakatumidwe kuyooyubilila akulangaula nyika, inga kwamvwugwa buyo kuti amwi masi otatwe aataambidwe (aaba Gigashite, ba Perizite, aba Hivite) aalo akalisangene kale mukaambo aaka, nkaambo aayo akali masi aacibeela ca Canaani. Ncintu cilangilwa kuti aabo bakatumiwe kuyoolangaula nyika, tiibakaambilizya musyobo waba Gigashite, ba Perizzite, aba Hivite kwiinda mumazina aabo nkaambo kanzila eeyo njibakabelesya nibakali kuyubilila kulangaula nyika. Aaba batumwa bakeenda musyokwe mucibanda ca Zini, kumusanza, mpoonya akutozya kunyika kuyoosikila kumunzi wa Rehobu.
Mpawo baalumi baya bakainka kukutwela nyika kuzwa kunkanda ya Zini kumusanza mane kuyoosika ku Lehobu kufwiifwi amanjililo aamunzi wa Hamati. Bakanjila nkwiili kumusanza baakusika ku Hebuloni ooko kwakali Baahimani, Basyesyai, a Batalimayi baciinga ca Anaki nkobakakkede, Hebuloni yakayakwa mumyaka iili ciloba, kakutanayakwa Zowani mu Ijipiti. Eelyo bakasika kukkuti lya Esyikolo, lino ooko nkukonya bakakwezula mutabi wakajisi cikama cansaansa nkabela wakali kulema cakuti bantu bobilo bakali kuutembaizya akati kabo. Alimwi bakaletelezya ankuyu amapomegileneti. Lino busena oobo bwakaitwa kuti kkuti lya Esyikolo, mukuti nkubakakwezula mutabi wacikama cansaansa Baisilayeli. Eelyo bakamanizya kutwela cisi kwamazuba aali makumi one. (Myeelwe 13:21-25)
Kotyanka acifwanikiso eeci kuti cikwazamuke.
Nokuba kuti masi aabantu baku Canaani taakali masi alikke aakajisi nkalakata zyamantu malamfu (ba Nephilimu), aayo masi akali mapati alimwi akakkede atalaa nyika mpati kwiinda misyobo yabantu imwi.
Ansi aawa kuli misyobo yankalakata zyabantu imwi iilembedwe mu Mangwalo:
- Ba Rephaimu: Eeli bbala lya "Rephaimu" libonekaanga mu Mangwalo lyaambilizya mikowa yoonse yabantu baku Canaani.15 Ogu, waba Amorite mwami waku Bashani, wakali mucaala wamukowa waba Rephaimu: "Lino kuzwa waawo twakanyona, twakatozya mugwagwa uuya ku Bashani. Nitwakasika ooko, Ogi mwami wa Bashani, wakasika kuzootulwana ku Edileyi abasilumamba bakwe boonse. Lino mwami Ogi nguwakasyeede wamukowa wamagalakata aabantu [H7497: rapha'] ku Balefa. Bulo bwakwe bwakali bwalubulo, bulamfu bwabo bwakali tukokola tuli kkumi atutatu [13.5 mafiiti16], bwamba bwakali bwatukokola tuli cisambomwe [6 mafiiti]. Asunu nkobucili mumunzi wa Labba wa Baamoni (Ciibalusyo 3:1, 11) Bana ba Isilayeli, bakalaililwa aMwami Yahuwah kuti, banyonyoone kufumbwa munzi waku Bashani abantu boonse bakkala muminzi eeyo.
- Ba Anakimu: Ba Anakimu bakali balunyungu lwa Anaki, mwana musankwa ookwa Arba (Joshuwa 15:13; 21:11) alimwi bakali kukkala kumusanza lyanyika ya Canaani. Bana ba Isilayeli, nibakali kusololelwa a Joshuwa, bakalaililwa kuti banyonyoone akudilimuna minzi yaba Anakimu yoonse. Bamwi, nokuba boobo, bakatija akutijila ku Gaza, ku Gati, aku Ashdodi (Joshuwa 11:21-23). Davida abalombwana bakwe wakaswaanganya ba Anakimu banjaanji kabazyila kumunzi wa Gati, umwi wakali mupati ncobeni wakali Goliati (1 Samuyele 17:3; 2 Samuyele 21:20-22)
- Ba Zuzimu (ba Zamuzummimu): Kubantu basandulula Bbaibbele, Ba Zuzimu, bayeeyelwa kuti bakali bomwe aba Zamuzummimu, aabo bakali kukkala mucooko cakayakidwe mumunzi wansiku ookwa Ammoni. Yahuwah wakabanyoynoona ba Zuzimu kutegwa bana bokwa Loti bakonzye kukona nyika. (Ciibalusyo 2:19-21)
- Ba Emimu: Ba Emimu bakali kukkala mucooko cakayakidwe munzi wansiku Moabu. Mwami Yahuwah wakanyonyoona ba Emimu kutegwa bana bokwa Loti bakonzye kukona nyika. (Ciibalusyo 2: 10-12)
- Ba Horite: Ba Horite (ba Horimu) bakali kukkala mucooko camunzi wansiku Edomu. Yahuwah wakabanyonyoona ba Horite kutegwa bana bokwa Esau bakonzye kukona nyika. (Ciibalusyo 2:12, 21-22)
Kweendelanya bulembedwe mubbuku lisandulula zintu zyanyika International Standard Bible Encyclopedia, "Ncintu cinga kacili masimpe kuti [ba Rephaimu, ba Anakimu, ba Zamuzummimu, aba Emimu] boonse bakali baluzubo lomwe, bakapedwe mazina aayimpene kubantu aabo mbubakali kuswaanganya." Cintu cilembedwe mu mangwalo acibeela canyika ooko nkobakali kukkala ba Horite amikowa imwi, citondezya kuti boonse bakali cibeela calunyungu lwamukowa mupati.
(12) Mwami Yahuwah waambila bana Isilayeli kuti banyonyoone masi aaba Nephilimu, akubedaa luzyalo
kumasi amwi.
Kubedaa Luzyalo:
“Mwaswena afwiifwi amunzi ooyo ngomuyanda koola, kusaanguna mubape ciindi cakuti balikombye. Kuti bazumina kujalula manjililo, bantu boonse bamumunzi ooyo balaba bazike banu, banoomubelekela lyoonse. Pele kuti tabalikombyi, alimwi babusya nkondo, amubabbatikizye. Mwami Yahuwah wanu waaba munzi ooyo mumaanza aanu, mujaye baalumi boonse apanga. Pele bakaintu, bana, zivwubwa azimwi zyoonse zili mumunzi ooyo, mulakonzya kuzisaala kuti zibe zyanu. Alimwi mulakonzya kubelesya eezyo Mwami Yahuwah nzyaamupa nimwasaala basinkondonyoko. Mbombuboobu mbomweelede kuyoocita kuminzi yoonse iili kulaale anyika yanu.” (Ciibalusyo 20:10-15)
Kunyonyoona masi aaba Nephilimu:
Pele kuminzi yamisyobo eeyo Mwami Yahuwah wanu njayoomupa kuti ndukono lwanu, mutakasiyi cintu niciba comwe cipona pe. Mbubonya mbuli Mwami Yahuwah wanu mbwaakamulailila, amukabanyonyweede limwi, Bahiti, Baamoli, Bakenani, Bapelezi, Bahivi a Bajebusi. Nkaambo inga mulaba nimuccilila ziyanza zibi nzobacita zyakukomba baleza babo, mpawo mubisizye Mwami Yahuwah wanu. (Ciibalusyo 20:16-18)
Lino Mwami Yahuwah, Leza wanu uyoomunjizya munyika eeyo njimuyookkala, alimwi uyoomutandila misyobo iili munyika eeyo. Uyootanda misyobo iili ciloba yanguzu kwiinda ndinywe, iili Bahiti, Bagegasyi, Baamoli, Bakenani, Bapelezi, Bahivi, alimwi a Bajebusi. Mwami Yahuwah, Leza wanu aakwaaba bantu aaba kulindinywe, muleelede kuti mukabajaye boonse buyo mbobabede. Mutakapangi cizuminano ambabo, nikuba kubabeda aalubomba pe. Mutakakwatani ambabo, alimwi mutakalekeli bana banu kuti bakakwatane ambabo pe, nkaambo inga bayooiisya bana banu nzila zyakukomba baleza bambi akubalesya kukomba Mwami Yahuwah, Leza wanu. Aawo Mwami Yahuwah inga wamunyemena akumunyonyoona cakufwambaana. Mboobu mbomweelede kucita kubantu aabo. Mukazimwaye zipaililo zyabo, mukapwayaule misemo yamabwe nkobapailila, mukamwayaule twaanda ntobakombela alimwi mukatente mituni yabo. (Ciibalusyo 7:1-5)
Kukwabilila luzubo /
lunyungu / luzyalo...
Bikkila maanu kuti malailile aa Mwami Yahuwah alisalazyide kulesya kukwatana amasi aaba Nephilimu:
Mutakakwatani ambabo, alimwi mutakalekeli bana banu kuti bakakwatane ambabo pe, nkaambo inga bayooiisya bana banu nzila zyakukomba baleza bambi akubalesya kukomba Mwami Yahuwah, Leza wanu. (Ciibalusyo 7:3)
Eeci cilisalazyide kwaamba kuti Taata Yahuwah wakali kukwabilila lunyungu oomo mwakeelede kuzyalilwa Messiah. Walo wakalomya ncobeni kulesya bana ba Isilayeli kuti batani kunjililani abantu bamasi aaku Canaani. Abumwi bumboni bujata ncobeni bulajanwa mukaambo kakuti mukowa wa Mufutuli Yahushua wakazyila mulukwato lwa Judah amukwaakwe musimbi, Tamar, kuleka mulukwato lwakwe kumukaintu waku Canaani!
Mpoonya Juda wakabona kamwale waku Canaani mwanaa Shuwa. Wakamutola akuyoomunjilila.Nikwakainda ciindi cili mbocibede mukaintu wa Juda, mwana musimbi ookwa Shuwa, mukaintu ookwa Juda, wakafwa. Lino ciindi cakamana dilwe, Juda amweenzinyina Hila Muadulamu bakaya kumunzi wa Timuna, ooko babelesi nkobakali kugela mbelele zya Juda. Nkabela umwi muntu wakaambila Tamaa kuti, “Usozyala uya buya ku Timuna kukugela mbelele zyakwe.” Amvwe boobo wakasamununa zisani zyabumukamufu, wakasama zimbi akulivwumba cisani kumutwe akubusyu, ngooyo waakukkala amanjililo aamunzi wa Enaimu, wakali munzila iiya ku Timuna. Wakalizi kuti lino Syela wakakomena, pele taakwe naakategwa amukwate. Lino Juda naakabona mukaintu ooyo, wakayeeya kuti mwaamu, nkaambo wakalilivumbide kubusyu. Mpoonya wakaleya kumbali lyamugwagwa waya kulinguwe. Asike wamwiita wati, “Koza njanda kuti tubonane.” Taakazi kuti ngumukamwana. Mukaintu ooyo wakati “Ino ulandipa nzi?” Juda wakati, “Ndiyookutumina kapongo kuzwa kubutanga bwangu.” Mukaintu wakati, “Ncibotu, pele usaangune kundipa cisyomezyo cimwi kotanatumina kapongo.” Juda wakabuzya kuti, “Ino ndakupa cisyomezyo nzi?” Mukaintu wakaingula kuti, Ndipe nweenwe akatambo kayo alimwi amusako wako.” Nkabela wakamupa zintu eezyo. Eelyo bakaswaangana, mpoonya mukaintu wakamita. Mpoonya Tamaa wakainka, wakaligwisya cisani ncaakalivumbide kubusyu akusama zisani zyakwe zyabumukamufu. Lino Juda wakaakutuma mweenzinyina kuzwa ku Adulamu kuleta kapongo kutegwa azootambule zisyomezyo zyakwe kuzwa kumukaintu, pele mweenzinyina ooyo taakwe naakazoomujana pe. Wakabuzya-buzya kubaalumi mbaakajana ooko, wakati, “Ino uli kuli mukaintu uulya wakali kumbali aamugwagwa ku Enaimu?” Pele bakaingula kuti, “Taakwe mukaintu mwaamu wakali kukkala aalya pe.” Lino wakainka kuli Juda, waakwaamba kuti, “Taakwe mukaintu mwaamu ngundajana, alimwi baalumi bakooko bati, 'Taakwe mukaintu mwaamu wakali kukkala nkuko pe.' “Mpoonya Juda wakaingula kuti, “Komuleka buyo azitolele limwi zintu ziya nzindakamusiila, nkaambo inga bantu batuseka. Kayi twali mutuminide kapongo aaka, pele toomujana pe.” Lino nikwakainda myezi yotatwe, umwi muntu wakaambila Juda kuti, “Mukamwanaako Tamaa wakalalikwa, alimwi uliminsi.” Eelyo Juda wakalailila kuti, “Amukamweete kuno, mukamutente mane afwe.” Eelyo nibakali kuya bumuleta, Tamaa wakatuma ijwi kuli wisizyala wati, “Mebo ndakaminsigwa amuntu mukamwini zintu eezyo. Amuzilange mubone naa nzizyani, nweenwe akatambo kayo alimwi amusako ooyo.” Lino Juda wakaziziba zintu eezyo, nkabela wakaamba kuti, “Makani aaya ngaamba mukaintu ooyu ngabwini. Walo uliluleme kwiinda ndime. Ime ndime ndabisya, ndakali kweelede kumukwatya kumwanaangu Syela.” Alimwi taakwe naakoona anguwe pe. Lino ciindi cakwe nicakasika kwakajanika kuti wakaminsi bana bamaanga. Mukaintu naakali kuminingana kuti atumbuke, umwi mwana wakagwisya kuboko anze, aawo sikutumbusya wakakujata kuboko ooko, wakakwaanga katali kasalala, waamba kuti, “Ooyu ngomutaanzi kuzyalwa.” Kumane mwana ooyo wakakubweedezya kuboko ooko, nkabela umwi ooyo nguwakazyalwa kusaanguna. Abone boobo sikutumbusya wakaamba kuti, “Amubone, ino wapola buti yebo!” Nkaako wakamuulika kuti Pelezi. Musule awalo umwi ooyu wakazyalwa, kaangidwe antali iisalala kukuboko kwakwe. Wakaulikwa kuti ngu Zelaa (Bala cilembedwe mu Matalikilo 38)
Ibbuku lya musela ookwa Yahushua Munanike, mwanaa David, mwanaa Abrahamu. Abrahamu wakazyala Isaka; alimwi Isaka wakazyala Jakobo; alimwi Jakobo wakazyala Judasi abeeninyina banabokwabo; Alimwi Judasi [Judah] wakazyala Pharesi [Pharez] a Zara waku Thamar; alimwi Pharesi wakazyala Esiromu; alimwi Esiromu wakazyala Aramu; . . . (Mateyo 1:1-3; Bala cilembedwe amuli Luka 3:33.)
Abumwi bumboni bwamamanino bwakukanza kwa Mwami Yahuwah mukulesya lunyungu lwabana Isilayeli kulisofwaazya aluzubo lwaba Nephilimu baku Canaani, lulajanwa mukuzandula mukowa wabana Isilayeli akubatola buzike kunyika ya Ejipita ooko, nibaazandudwe, bakali kukonzya kukomena akubaa nguzu akuzyalana akuvwuzyanya. Kakwiindide myaka yiinda 400 alimwi kakutaninga ba Kulonga, Mwami Yahuwah wakaambila Abrahamu kuti bana balunyungu lwakwe bayooba beenzu munyika iili kulaale (Ijipita), pele bayoozyokela kunyika ya (Canaani) kufumbwa buyo "busofwaazi bwaba Amoli" bwaakuzulila kucitika.
Mwami Yahuwah wakati kulinguwe, “Bana bako bayooba beenzu munyika imwi iitali yokwabo. Bayooba bazike kubantu banyika eeyo, alimwi bayoolelwa alutuzi lupati kwamyaka iili myaanda yone. Pele ndiyoocisubula cisi eeco ciyoobacita boobo, alimwi bana bako bayootolelela alubono lunji lwacisi eeco baakuzwa mulincico. Lino kwaamba zyako uyoopona buumi buzwide, alimwi uyoofwida muluumuno, uyoozikkwa koli mudaala. Lunyungu lwako luyoozwa mubuzike akuboola alimwi muno munyika muzyalani lyane, nkaambo lino kubisya kwa Baamoli takunasika ampa eeni-eni kuti mbasubule. (Matalikilo 15:13-16)
Mbucakaindila buyo ciindi eeci, swebo tubala kuti Mwami Yahuwah wakabambana cizuminano antoomwe a Abrahamu oomo mwaakasyomezya kuti Walo uyoopa nyika eeyo iikkedwe ba Amoli ayimwi misyobo yaba Nephilimu kulunyungu lwa Abrahamu.
“Zuba kalibbilide, nikwakasiya, kufwambaana kwakalibonya kalongo kamulilo, kakali kusuka busi bunji, alimwi kwakalibonya amumuni uumwekesya, eelyo kalongo aako amumuni zyakainda akati kazituli eezyo”. (Matalikilo 15:17)
Kulangikaanga Taata Yahuwah wakali kuzumizya masi aabana Canaani (ba Nephilimu) kuti akomene akubaa nguzu akuvwuzyanya, kutegwa muciindi Cakwe ceelede, Walo akabamwayaule boonse balunyungu luzangide akulitondezya Lwakwe kuti ngusinguzuzyonse kwiinda mujanza lyabana ba Isilayeli aabo bakaceede bacisyomeka.
Kukosozya makani:
Malailile ookwa Taata aakujaya bantu bamasi aana Canaani, akali malailile aatagamide muntu omwe buyo pe . Kulaale akuba mucito wamajayejaye, kujaya mukowa wabana Canaani wakali mucito waluzyalo luteeli alimwi aluyando lutalisumpuli. Kuti Taata Yahuwah naakalekela masi aakomba mituni aaba Nephilimu kuti azumanane kaatanyonwi, inyika yoonse niyakasofwaazyigwa, alimwi lunyungu lwa Messiah ooyo wakasyomezyedwe, alwalo nilwakasofwaazyigwa, akupa kuti cibe cintu citakonzyeki kuti swebo tukafutulwe.
[Ncintu] cilaa maanu kuzyiba kaambo keni Mwami [Yahuwah] ncaakali kunga wazumizya lunyungu (lwa mukowa uusofweede) kuti lukkalilile — kwaciindi cilamfu buyo kusikila bantu Bakwe babanyonyoona akubamwaya kuzwa atalaa nyika. Nkaambo nzi? Nkaambo . . . muumicito yakukoma yaba Hebulayo oomo nyika yoonse yakatobela zambangulwe lyameenda mubakatalika kuyoowelwa akuyoowa Mwami YHVH, [Elohimu] wabo — [Elohimu] omwe wakasimpe ookwa Abrahamu, Isaka a Jakobo. [Yahuwah] wakatembaulwa kwiinda mubantu Bakwe bakasalidwe aciindi eeco alimwi eeci cisi cipya ca “bantu bajaya nkalakata zyabantu”bakaimikila kabapa bumboni kumasi woonse kunguzu zyeebeka akasimpe ka Mulengi wajulu anyika ooyo uupona ncobeni.
Lino basikutwela kabatanalala, Lahabu wakatanta atala aaciluli akubaambila kuti, “Ndizi kuti Mwami Yahuwah waaba nyika eeyi kulindinywe, alimwi bantu boonse baliyoowede akaambo kandinywe. Twakamvwa mbuli Mwami Yahuwah mbwaakaandaanya maanzi aalwizi lusalala ciindi nimwakazwa mu Ijipiti. Alimwi twakamvwa ambuli mbumwakajaya Sihoni a Ogi, bami bobilo ba Baamoli bakali kukkala kujwe lyamulonga wa Jolodani. Mbutwakamvwida buyo zyandinywe, lyakatuleka, taakwe naba omwe wakacili aamputo pe. Nkaambo Mwami Yahuwah wanu ngu Leza wajulu aansi aano. (Joshua 2:8-11)
Eelyo kuti yebo wayeeya eeci cisi cisyoonto ncicakacita kumakunga aankalakata eezyo zyakatobela zambangulwe lyameenda, ncintu cuubauba kubona kaambo keni Mwami [Yahuwah] “ncaakazumizya” kuti lunyungu lwaba Nephilimu lukkalilile kusikila wainda muyoba — kulindila buyo kujayigwa abantu Bakwe. Mukucita boobo, Mwami [Yahuwah] wakatondezya kunyika yoonse akubangele bakawa eeco cintu bantu beendelana Anguwe ncobakonzya kucita.18
Alitembaulwe zina liteeli lyokwa Yahuwah cino ciindi alyoonse kusikila kukabe kutamani. Walo ulizyi mamanino kuzwida kumatalikilo alimwi uliluleme akulondoka mumicito Yakwe yoonse!
Ibbuku lyokwa Enoki
Bantu banji bazwanganina makani aakuti eelyo bbuku lyokwa Enoki, Ibbuku lya Balangilizi kuti naa inga kalili bbuku likonzya kusyomwa kwaamba masimpe aabangele bakawa. Nkamu WLC ayalo kunyina niikaka nokuba kuzumina kuti aayo inga kaali masimpe, pele izuunyene buyo kutondezya kuzwa mu Mangwalo alikke mazwanga aancobeni aakali mu Matalikilo 6. Kumwi ibbuku lyokwa Jasher Book of Jasher alyalo lyakabelesyegwa ciindi aciindi mukuvwuntauzya makani aali mucibalo eeci, pele ooku teesyi kusola kutabilila muzeezo wakuzyalana kwabangele basofweede azintu zyakatobela kucitika kuzwa waawo pe.IBbaibbele, lilikke, lilakonzya kupandulula zyoonse zyakacitika.
Mazuba ookwa Noah
Pele mbweenya mbwaakabede mazuba ngaakali kupona Noah, mbweenya akwalo kuboola kwa Mwanaa muntu mbokuyooba. (Mateyo 24:37)
Eelyo notulangila zintu mu mumuni ooyu, kufumbwa caambwa mukucenjezya kwacishinshimi eeci inga caba cintu cilaa makani mapati kuli ndiswe.
Mumazuba ngaakali kupona Noah, bantu boonse bakasofwaala kwiinda mukucita citondwa cakusanganya luzyalo lwabo aciyanza cikasyidwe cakuzyalana abanyama baimpene luzubo. Ba Nephilimu/ nkalakata zyabantu baku (Matalikilo 6:4) azinyama ziitwa kuti chimera (Jasher 4:18), bakazyalwa kwiinda mukuzyalana kwabuzangi bupati akataa banyama abantu. Mazubaano, tuyaa kubona zintu zisesemya eezi kazicitika mumeso eesu! "Basyaazyibwene bazilengwa leza" bayaa kulipeekezya kupindaula akunyonganya luzubo lwabantu abanyama; balo, kakwiina kweezyeezya nokuba kulilekelela, basofwaazya luzubo oolo Mwami Yahuwah ndwaakaambide kuti "ncintu cibotu kapati" kumatalikilo (Matalikilo 1:31). Ncobeni, tupona mumazuba aamamanino mbuli "mazuba ookwa Noah."
Nzyeezyi zintu zitondwa akusesemya zyakacitika kale mazuba aano mumilimo yakupindaula lunyungu lwazilengwa leza.
- Mbeba iilaa kutwi wamuntu
- mbeba zyilaa bongo bwabantu
- cinyama cakazyalwa akataa ngulube amuntu
- madeede aajisi lunyungu lwa nswi
- mayaa tusulwe aasanganyidwe alunyungu lwamuntu
- tombwe ulaa lunyungu lwanguunguni
- mbelele zilaa myoyo yabantu 15% muntu ambelele
Kuleka buyo kuti kusanganya lunyungu akataa bantu abanyama ciyaa kuba ciyanza cijanwajanwa, pele azisyango zya GMO (zisyango zisanganyidwe lunyungu lwabanyama) ziyaakuvwuzyanya akati kesu akuba cakulya abuzuba. Zyakulya zipindudwe zya GMO nzyakulya zitondwa akusampaula Mwami Yahuwah! Bantu, bacita zitondwa muzina lya "lwiiyo lwazilengwa leza," akubbodoola kuti balakonzya kuyungizya kubotya zintu nzyaakalenga Mwami Yahuwah, eezyo nzyaakaamba kuti "nzibotu kapati", ooko nkunyansya ncobeni alimwi ncintu cimwi akataa zitondezyo zyamazubaano ngotupona.
Basicikolo ba Bbaibbele banji abaabo bavwuntauzya ba Nephilimu mazubaano, balimasimpe kuti swebo tulaafwi kubona ba Nephilimu kabazyokelamumazubaano aamamanino. Eeci ncintu cikonzyeka kucitika, alimwi kulanga bweende bwazintu zyoonse, cilangilwa kucitika. "Mbweenya mbwaakabede mazuba ngaakali kupona Noah, aalo mazuba aakuboola kwa Mwanaa muntu ayooba mbweenya." (Luka17:26) Mwami Yahuwah atuyumyeyumye myoyo yesu akutupa busongo bwakupona mumazuba aazya kumbele.
*Woonse Mangwalo aambwa mucibalo eeci azwa mu KJV amazina aasetekene kaabikkidwe oomo.
1 Ba Gigashite bakasiigwa mu Ciibalusyo 20 mumulongo wamasi aabaku Canaani, pele balisanganyidwe mutumpango tutobela: Ciibalusyo 7, Joshua 3:10, a Joshua 24:11.
2 "Bana basankwa bokwa Elohimu" (B'nai HaElohim) balajanwa mutumpango tuli 5 mu Cizuminano Cakale: Matalikilo 6:2; Matalikilo 6:4; Joobo 1:6; Joobo 2:1; Joobo 38:7
3 Mozesi kanjaanji waambwa kuti nguwakalemba bbuku lya Joobo.
4 Chuck Missler, Textual Controversy: Mischievous Angels or Sethites?, http://www.khouse.org/articles/1997/110/.
5 Ibid.
6 Ibid.
7 Ibid.
8 Yahushua, mbuli mbwali "Mwanaa mbelele ookwa Yahuwah," wakeelede kubula kampenda. "Mwanaa mbelele wenu wa [Pasika] weelede kuba mwanaa mbelele uutakwe kampenda, mugutu ulaa mwaka omwe: Inywe mweelede kuzandula kuzwa akataa mbelele nokuba mpongo." (Kulonga 12:5) "Nkaambo mbuli mbomuzyi kale kuti inywe tiimwakanununwa azintu zikonzya kunyonyoonwa, mbuli nsiliva agolide, nokuba kuzwa mumyaambo iitakwe mpindu yaziyanza zyabamauso; Pele mwakanununwa abulowa buyandisi bokwa Kristu, mbwaanga Walo ngo mwanaa mbelele uutakwe kampenda nokuba kabata." (1 Petulo 1:18-19)
9 Bamwi bakasendekezya kuti kwakali ciindi cabili eelyo bangele basofweede nibakazyalana, nkokwaamba kuti bangele bakoonana abamakaintu kuutaninga sika muyoba alimwi kaliindide zambangulwe lya meenda. Nokuba boobo, bumboni buliko butondezya buyo kuti eeco cakacitika ciindi comwe buyo. Kutegwa ujane zinjaanji zyaambilizya makani aaya, kobala cakalembwa cilaa mutwe wakuti Archon Invasion: The Rise Fall and Return of the Nephilim aba Rob Skiba, pp. 31-64.
10 Chuck Missler, Textual Controversy: Mischievous Angels or Sethites?, http://www.khouse.org/articles/1997/110/.
11 Mpuwo yazinyama ziitwa kuti chimera (zilaa lunyungu luvweledwe amisyobo yazinyama zyamisyobo yiindene, mbuli kusanganya lunyungu lwabantu abanyama, akusanganya lunyungu lwabanyama baindene antoomwe, azimwi) zilajanwa mumisela minjaanji. Nokuba kuti bantu banjaanji bamwi bakatonkela kumbali makani aaya akwaamba kuti ngakulengelezya buyo, kasimpe keni nkakuti zinyama ziitwa kuti chimera zyakaliko ncobeni alimwi (ambweni nkozicili) asunu. (Jasher 4:18; 36:32; 61:25) "Zinyama zyakazyalwa mukusanganya lunyungu lwa Bantu, banyama, aba Chimera mu Bbaibbele?"
12(1) Cinyama calubulo
ci "Chimera caku Arezzo" ncimwi cizyibidwe kapati cili muzifwanikiso
zyaba Etruscani. (400 BC)
(2) "Centaur..." cifwanikiso cokwa Laurent Marqueste (mu French, 1850–1920). Marble, 1892. Mumbewu ya Tuileries, ku Paris.
(3) Cibumbwa Cipati caku Giza
(4) Cibumbwa ca Chimera ku Fontaine Saint Michel, Paris, France.
(5) Cinyama calunyungu lwasyuumbwa amuyuni ku Egypt
(6) Inongo ya Cinyama calunyungu lwasyuumbwa amuyuni, nongo yabulongo, 420BC-400BC, Cakabambilwa ku: Attica (Kubukuwa, ku Greece, Attica (Greece))
(7) Theseus ulwana cinyama ciitwa kuti Minotaur, cifwanikiso cokwa Étienne-Jules Ramey (mu French, 1796–1852). Marble, 1826. Kumbewu ya Tuileries, ku Paris.
(8) Cibumbwa ca Munjili Cisiya cokwa Shalmaneser III, ncibumbwa cabbwe lisiya lyancoko lyaku Neo-Assyria akumunzi wansiku Nimrud (Kalhu wansiku), Kunyika lyacisi ca Iraq, kacitembaula micito ya Mwami Shalmaneser III (ooyo wakalela akataa 858-824 BC). Cifwanikiso ca zibumbwa zyobile.
(9) Assyria Shedu
13 Chuck Missler, Textual Controversy: Mischievous Angels or Sethites?, http://www.khouse.org/articles/1997/110/.
14 Dr. E. W. Bullinger, Appendixes To The Companion Bible, Appendix 26, http://www.markfoster.net/rn/companion_bible_appendices.pdf.
15 Inga kacili cintu cikonzyeka kuti "Raphah wakali wisi wamukowa waba Rephaimu, musyobo wabantu bapati wansiku, ooyo wakalaa bantu basyoonto buyo muciindi ca Mozesi." Keil & Delitzsch, Commentary on the Old Testament, Volume 2, Joshua, Judges, Ruth, 1 and 2 Samuel, 2006, p. 680.
16 Bulo bwa Ogu bwakali bulamfu mafiiti aali 13.5 akukwazama mafiiti 6. Ooku kwakali kupima kwamanjezyeezya kubelesya mayinci aali 18".
17 Flavius Josephus, Antiquities of the Jews, Bbuku 1, Caandaano 9, 1.9.1, http://www.biblestudytools.com/history/flavius-josephus/antiquities-jews/book-1/chapter-9.html
18 Rob Skiba, Archon Invasion: The Rise Fall and Return of the Nephilim, 2012, pp. 157-158.


c: text/html

text:
Kamwi kampango ka Bbaibbele kabelesygwa kanjaanji kutabilila muzeezo wa mulilo uutamani kajanwa mu Ciyubunuzyo:
“ooyo uyoonywa waini wabukali bwa Elohimu, uuyootilwa kuzwa munkomeki yabukali bwa bwakwe kakunyina akutontozegwa. Boonse bacita ceeci bayoopenzegwa amulilo amabwe aasalufa kumbele lyabangelo basalala alya Mwanaa mbelele. Lino kupya kwamapenzi aaya nkwalyoonse alyoonse. Aabo bakomba munyama amutuni wakwe kunyina nobayoolyookezya kuzwa kukupya ooku sikati amasiku, antoomwe abaabo boonse batambula cisimbo cazina lyakwe.” (Ciyubunuzyo 14:10, 11)
Cizuminano Cakale cibelesya bbala lya “mulilo” ziindi zili makumi otatwe acomwe. Eeli bbala lisanduludwe kuzwa kubbala lyaci Hebulayo lyakuti Sheol. Kutali kwaamba busena buyaka mulilo lyoonse, ibbala lya sheol lyaambilizya buyo busena nokuba ciimo ca bafwide:
“Sheol mbusena bwakukkalila bafwide, busena bwa kusofwaala, busena nokuba ciimo ca baabo bakafwa naa bakanyonyoonwa . . . . Tiilyakeelede kuteelelwa kuti mbusena bwa kusubwidwa, pele nkuumuya banji nkobalyookezyela bantu boonse. (Matalikilo 37:35). . . . . Tiilyakeelede kubelesyegwa antoomwe mukaambo komwe kaambilizya cisubulo citobela kubuka kuzwa kulufu.” (#7585, The New Strong’s Expanded Dictionary of Bible Words.)
Maŋunuŋunu aamulilo uuyaka lyoonse taakatalisya muzeezo wa “mulilo uutamani” kusikila Cizuminano Cipya nicaasandulwa kuya mu ci Giliki.
Kuti naa liso lyako lyalulyo lyakulebya kuti ubisye, linonkole ulisowe, nkaambo ncibotu kuti wasweekelwa cimwi cipaanzi camubili wako kwiinda kuti mubili woonse wasowelwa mumulilo uutazimi. Kuti naa kuboko kwako kwalulyo kwakulebya kuti ubisye, kukosole ukusowe, nkaambo nkubotu kuti naa wasweekelwa cimwi cipaanzi camubili wako kwiinda kuti mubili wako woonse wasowelwa mumulilo uutazimi” (Mateyo 5:29, 30)
Ibbala lya bbibi lya mulilo lilisanduludwe ziindi zili kkumi kuzwa kuli lyaci Giliki lyakuti Hades eelyo lyeendelana alya Sheol kuti mbusena naa nciimo ca basweekede.
Ziindi kkumi azibili, ibbala lya “mulilo” lizyila kubbala lya gĕĕnna (gheh'-en-nah) , eelyo lyaambilizya Musena ooko bana Isilayeli nkubaali kuumpila zipaililo zya bana babo. Lilabelesyegwa ca maambila mbali kuti “ndizina lya busena (nokuba ciimo) ca cisubulo citamani.” (#1067, The New Strong’s Expanded Dictionary of Bible Words.)
Mangwalo atuyiisya kuti boonse bakaka lufutuko akuzanga kabalamatila cinyonyoono, bayoosubulwa kwiinda mukuumpwa. Nokuba boobo, eeci ceelede kuteelelwa kweendelanya amumuni uuyubunudwe mu Bbaibbele kwaambilizya cisubulo ca basofweede.
Cikkelo ca bumboni mu Mangwalo ciyubununa kuti lufu lutamani, kutali buumi butamani bwa kusubulwa,ncecisubulo cilindizya boonse bakaka lufutuko:
“Bulumbu bwa cinyonyoono ndufu; pele cipego cokwa [Elohimu] mbuumi butamani kwiinda muli [Yahushua Mufutuli wesu].” (Baloma 6:23)
Aboobo, “mulilo” waambwa mu Mangwalo waambilizya cisubulo ncobayoopegwa basofweede eeco ciyoobanyonyoona.
“Kasimpe buzuba bulasika, bunooyoopya mbuli bbibi lyamulilo. Boonse balisumpula abasimucita zibi boonse bayooba mbuli bwizu mumulilo, kasimpe buzuba oobo buboola buyoobatenta amulilo, mbwaamba Mwami Yahuwah Singuzuzyoonse. Taakwe muyanda nuuba mutabi ngobayoosiilwa pe. Pele nywebo nomulemeka zina lyangu, zuba lyabululami liyoopasula kalijisi amumuni uuponya. Muyoozwida anze akutambala mbuli boombe nobazwa mucimpati. Mubuzuba mbwendiyoocita zintu eezi muyoolyatauka babi, bayooba mbuli twe kutusindi twanu” Mbwaamba Yahuwah wamakamu. (Bala Malakayi 4:1-3.)
Eelyo basofweende mbobayootambwida cisubulo cibeelede zinyonyoonyo zyabo, Yahuwah waamba kuti bayoopya akumanina kunyeka. Kuti cintu cimwi “camanina kupya,” kucinyina ciceede ca kuumpa.
“Amulange, miya yabantu yoonse Njiyangu; Muyawa wisi antoomwe awa mwana Njiyangu; Ooyo muntu uucita cinyonyoono uyoofwa.” (Ezekiya 18:4)
Aboobo, cisubulo ca lufu luttamani nceciyooba cisububulo ca basofweede aabo baakaka lufutuko.
Bacitazibyaabi bayookosolwa; . . . Pele mukaindi kasyoonto buyo basofweede tabanooliko; Inyza, yebo uyoobalangaula kuti bakaya kuli, Pele tabanooliko.
. . . basofweede bayoofwidilila; Alimwi basinkondonyina a [Yahuwah], Mbweenya mbuli mweemvwe wamumusena, bayooyuminina. Bayoounduluka mu busi akuyabaila.
Kolinda [Yahuwah], akubamba milazyo yakwe. Mpoonya Walo uyookusumpula kuti ukakone nyika; Eelyo basofweede banikudenauka, yebo unoolangilizya. Ime ndakamubona muntu uusofweede kalaa nguzu zipati, kalisakatizya mbuli musamu uutayumi matuvwu. Pele ulafwa akuyabaila, kolanga, taakwe nkwacilibonya; Ncobeni ndakasola kumuyandaula, pele nsyeekamujana pe. (Intembauzyo 37:9, 10, 20, 35-36, NKJV)
Mukwaamba baabo bayumya nsingo kutobela zibi zyabo, Yahuwah waamba kuti:
“Amulange bayooba mbuli masizi, mulilo uyoobaumpa; tabakakonzyi kulivwuna kuzwa kunguzu zya mabangabanga aamulilo; ooyo tuunoli mulilo wakulisaazya, nokuba mulilo wakuyota! (Izaya 47:14)
Pele tede Bbaibbele lyaamba kuti bayoosubulwa “lyoonse kukabe kutamani”?
“Lino myaka iili cuulu yaakumana, Saatani uyokwaangununwa kuzwa muntolongo, uyooinka kuyoocenga masi oonse aali muzyooko zyone zyanyika, nkokuti Gogi a Magogi. Saatani uyoobabunganya antoomwe kuti acite nkondo, banooli banji-banji cakuti bayooboneka mbuli musenga wankomwe yalwizi. Bakeenda munyika yoonse akuzinguluka cilawo cabasalali amunzi uuyandika. Pele mulilo wakaloka kuzwa kujulu, wabasyukuta boonse. Eelyo Siluuni wakabacenga wakafusilwa mubbibi lyamulilo wamabwe aasalufa, oomo munyama amusinsimi mubeji mobakabede. Nkabela bayoopenga sikati amasiku mane kukabe kutamani” (Ciyubunuzyo 20:7-10)
Mabala aa Cikuwa kuti “lyoonse alyoonse” akasandululwa kuzwa kubbala lyaci Giliki lyakuti aiōn. [ahee-ohn’] Eelyo bbala liiminina kuti:
“ ‘Musela, izyalane aciindi citapimidwe bulamfu, nokuba ciindi cilamfu kweendelanya azintu zitola busena. Busanduluzi tabugeme bulamfu bwa ciindi eeco, pele bugeme kuti eeco nciindi cizwide moza . . . . Ooto twaambo tujisi bbala eeli tatweelede kuteelelwa mbotulembedwe bwini, pele kuteelelwa kuti eeci nciindi cilamfu citapimidwe.” (#165, The New Strong’s Expanded Dictionary of Bible Words.)
Nkaambo buyo kakuti kaambo kaambilizya ciindi cilamfu citapimidwe, tacaambi kuti eeco ciindi tacikwe masimpilo. IBbaibbele lilisalazyide kuti cisubulo ca Saatani abasweekede CIYOOSIKA kumamanino, eelyo nobanoomanide kunyeka kabako.
“Kwiindila muzinyonyoono zyako zinji akutasyomeka mumakwebo wakasofwaazya masena aako aasalala. Nkaako ndakacita kuti kuzwe mulilo akati kako kuti ukusyukute, mpoonya ndakakusandula waba mbuli twe ansi, bantu boonse kabalangilide kababwene. Masi oonse aakuzi ono aligambidwe akaambo kanduwe, wamana cibyaabi waba cintu cakukongya bantu, alimwi tokabi limbi pe.” (Ezekiya 28:18-19)
Itwe amasizi taayaki pe. Pele, itwe ngamamanino aacintu camanizya kunyeka. Ngamamanino aayo, lufu lutabukwi, oolo Yahushua ndwaakali kwaamba Walo naakati:
“ Alimwi mutanikuyoowi baabo bajaya mubili pele batakonzyi kujaya muzimo, pele amuyoowe Yooyo uukonzya kujaya muzimo amubili antoomwe mumulilo.” (Mateyo 10:28)
Izyibalya Mulilo eelyo lyuumpa zinyonyoono ababisyi, liyokuumpilizya a lufu alwalo:
“Mpoonya ndakabona bafu, bapati abaniini, kabaimvwi kumbele lyacuuno eeco, eelyo mabbuku akavwununwa. Alimwi kwakali alimbi bbuku lyakavununwa, eeli lyakali Bbuku lya Buumi. Bafu bakabetekwa mbubonya mbuli mbukwakalembedwe mumabbuku, kweendelana amilimo yabo. Lwizi lwakagwisya bafu bali muli ndulo. Lufu acikkalilo cabafu zyakagwisya bafu bakali muli nzizyo, nkabela boonse bakabetekwa kweendelana amilimo yabo njibakacita. Mpoonya aawo lufu acikkalilo cabafu zyakafusilwa mubbibi lyamulilo. (Bbibi lyamulilo eeli ndolufu lwabili.) Nkabela kufumbwa ooyo watakajanwa zina mu Bbuku lya Buumi wakafusilwa mubbibi lyamulilo.” (Ciyubunuzyo 20:12-15)
Lufutuko lwa mukowa wabantu kuzwa kunguzu zya lufu ngowakali muzeezo wa Mufutuli. Kaindi loko kataninga zyalwa, ijwi lya cishinshimi lyakamwaambilizya kuti:
“Ime njoobanununakuzwa kunguzu zya cuumbwe; Ime njoobanununa kuzwa ku lufu. O Lufu, Ime njooba cisubulo cako! O Cuumbwe, Ime njooba kunyonyoonwa kwako!” (Hosiya 13:14)
Kunyonyoona cibi, Saatani alufu nkokulangila kwa myoyo iisyomeka kuzwa kuciindi cokwa Adamu a Eva nibakoomoka lufu lwa Abela. Baluleme bayoobuka kuzwa kulufu bayoolila kukkomana kwalo kuti:
“Lufu lwazundwa. O lufu, lulikuli luboole lwako? O Lunyonyooko, nkulikuzunda kwako?” (1 Bakolinto 15:54, 55)
Mililo iinyonyoona cibi ababisyi iyoosalazya nyika ayalo:
“Pele buzuba bwa . . . [Yahuwah] buyoosika mbuli mubbi akataa masiku, oomo majulu naayooyaamuka acoongo cipati, zilengwe moziyoonyeka akupya kupati; nyika amayake aali muli njiyo ziyokuumpilwa limwi.” (2 Petulo 3:10)
Mulengi wesu uyooba nguulengulula. Eelyo nyika yaakusalazyigwa kufumbwa cisofweede cakali muli njiyo, Yahuwah uyoobamba Majulu mapya anyika mpya:
“Kumatalikilo Nduwe wakaanza ntalisyo zyanyika, julu milimo yamaanza Aako. Zyoonse eezi ziyooloba, pele Yebo unooliko, zyoonse ziyookulumpana mbuli cisani; mbuli cibaki Yebo uyoozipindula, mpoonya ziyoocinca. Yebo unooliwo mbubonya, myaka yako tiimani pe.” (Intembauzyo 102:25-27)
Eeyi nyika, iizwide buumba, iyoomana alimwi nyika mpya njiyooba cikkalilo cabanunudwe lyoonse kukabe kutamani.
“Swebo kweendelanya acisyomyo Cakwe, tulangila majulu anyika mpya, oomo mukkala bululami.” (2 Petulo 3:13)
Kukkomana kwa basaante kunooli kukkala munsaa Yahuwah Lwakwe, walo kwiinda mumisela iitamani, unookkala abasyomeka, aabo kwiinda mubulowa bwa Mwanaambelele, bakavwunwa kuzwa kucinyonyoono alufu lutamani.
“Lino ndakabona julu lipya anyika mpya. Nkaambo julu lyakusaanguna anyika yakusaanguna zyakamana, alwizi lwakazimaana. Eelyo ndakabona munzi uusalala, Jelusalema mupya, kuboola ansi kuzwa kuli Yahuwah kujulu. Wakalibambidwe mbuli nabwiinga mbwalibambilila mulumi wakwe. Mpawo ndakamvwa jwi pati lyakazwa kucuuno cabwami lyakati, “Lino munzi wa Yahuwah wakkala akati kabantu! Yahuwah uyookkala ambabo, abalo bayooba bantu bakwe. Iiyi, Yahuwah lwakwe uyookkala ambabo, alimwi uyooba Leza wabo. Nkabela uyoosansamuna misyozi yabo. Takukooyooba limbi lufu, kuusa kulila, nikuba kuciswa. Zintu zyakale zyoonse zyamana.” (Ciyubunuzyo 21:1-4)
Yahuwah takonzyi kusinganya naba omwe kuti akapenzyegwe cicisa lyoonse kukabe kutamani. Cisubulo Cakwe kuli basinkondonyika ncisubulo cabululami, kutali cisubulo cakujokezya cibi pe.
Nkaambo Yahuwah wakiiyandisya nyika cakuti, Walo wakasungula Mwanaakwe Simuzyalwaalikke, kutegwa kufumbwa uusyoma muli Nguwe atafwidilili pele akabaa buumi butamani. Nkaambo Yahuwah taakatumina Mwanaakwe kuti azyoosinganye nyika; pele kwiinda muli Nguwe kuti ivwunwe. (Bala Johane 3:16-17.)
Kolyookezya kozyi kuti Taata Wakujulu ulaa luyando kuli nduwe. Walo uyoovwuna boonse baboola kuli Nguwe kabalaa kulusyomo.
Bikkila maanu: Nokuba kuti babisyi tabakapenzyegwi lyoonse mumulilo uutaleki kuyaka, Mangwalo ayiisya kuti kuli mulilo uuvwilima ciindi coonse mumbalaa mpakkede Yahuwah: Ooyo ngo Mulilo Uutamani!

robotstxt: allowed

filter: keep


text:
Umwi Wagner nabutema wakapenga kuyeeya mumoyo. Eelyo syikati wakatolede bana mbayiisya citandadi 2 kuyooswaya ku ganda kusungilwa zitima zyakaindi loko. Aabo bana bakali kuyandisya kubona zintu eezyo (alimwi kanjaanji bakalaa mulemeko). Aciindi cimwi wakalesyelela bana bobile ba Chad a Tim nibaali kutingaana kuti inga kabayoojaya cintu cimwi mu ganda eelyo. Wakafwamba kujana cimbuzi kwakutola mwana mucece Lindy, ooyo wakacili mu citandadi 1. Mpoonya boonse bana bakacingwa abazyali babo kuzwa kuganda eelyo aciindi ceelede, pele buyo omwe nguwakacaala.
Kunyina wakaboola kuzyoocinga Pamela Forsythe. Ciindi ca 3 koloko cakainda kunyina uupompa kuzyoomucinga. Mpoonya 4, limwi kusikila 5 koloko. Ooyu nakalindu Wagner taakajisi namba yakutumizya luwaile kuŋanda koo Pamela, alimwi kusikila aciindi eeci, kwakacinyina muntu uucilibonya mulubuwa lwa cikolo ngwaakali kunga wabuzya. Walo taakakuzyi Pamela nkwaakali kukkala, alimwi kuyungizya kulemya kaambo, awalo Pamela taakuzyi kubbazu kwini kwakali ŋanda yokwabo.
Dolopo lya Indianapolis, mu cilimo ca 1964, lyakali munjeleela yakulwana akataa misyobo yabantu yaandeene. Eelyo ganda tiilyakali mubbazu lya dolopo litakwe ntenda pe, aboobo eeco ncicaamugwitizya mucamba nakalindu ooyu. Ikuti naakatoleela Pamela kuŋanda yakwe, taakajisi nzila yakutumina mulomo ku bazyali bamwana ooyu kuti bazyibe nkwabede. Lino katakwe nzila yakubatumina mulomo, wakacaazya buyo kukkala ansi akulindila. Kulindila. Akuya kumbele kulindila.
Ooyu mwiyi akana kasimbi kasyoonto aaka, bakatalika tusobano twa 'Eye Spy', 'Simon Waamba kuti' atumwi tusobano twa kubbejela kutegwa ciindeyinde ciindi. Mwiyi wakabambilila koongelezya mwana kuti atatyompwi akupenga mumoyo, pele lyoonse Pamela wakalikwiingula kakkazyikide camba kuti, “Cili kabotu, nsyeyoowede pe, Baama bali munzila kuzyoondicinga.”
Tunzumina kkumi atusanu niwaayinda 5 koloko, mwaalumi wakali kusunga ganda lya zitima wakakotoka mulimo akuzwa anze. Awalo waakatazyigwa mumoyo. Pele walo taakaide kusuuluka kweenzya cimbayambaya cakwe akusiya nabutema kakkede amwana balikke mumudima wakali kuyaa kuvwuukila muciyobwedo ca myootokala.
Kumamanino, aciindi ca 5:30 koloko kumangolezya, kakwiindide mawoola obile kuzwa nibaacingwa bana bamwi, bamuka Forsythe bakasika kabazyaa kulilekelela akukwakwalisya kupandulula caabamusya. Bakakumbata mwanaabo, mpoonya walo wakaseluka kuzwa mucimbayambaya ca bayi bakwe katatyompedwe akusotokela mumootokala wabanyina, kumwi kabbabbayisya bayi bakwe kuti, “Ndalumba nobayi ba Wagner! Tuyoobonana cifumo!”
Lino naakali kweenzya mootokala kuya kuŋanda yakwe, Mwiyi Wagner wakaankamana kwiibaluka mwana Pamela mbwaakakkazyikide camba ciindi coonse. Kunyina pe naakagwitila kulangila banyina. Taakayoowede. Taakalipenzya kuyeeya. Walo wakalizyi kuti banyina bali munzila kuzyoomucinga. Kunyina pe nuuba muzeezo omwe waanjide mumizeezo yamwana ooyu kuti ambweni inga banyina tiibaboola kuzyoomucinga. Pele kunze lya boobo, walo wakali kkedwe camba, kumwi kayide kusobana tusobano akukasaazyanya amwiyi wakwe. Walo wakalaa camba akusyoma cakumaninina kuti banyina balaboola ncobeni nkaambo banyina bakaamba kuti balaboola. Ooku kumaninina ncobeni kusyoma banyina ncecintu caapa kuti Pamela alindile mawoola manjaanji kakkazyikide moyo.
Cizuminano Cipya acalo cizwide kukulwaizya kunjaanji kubantu basyoma kuti bazyibile kukkazyika moyo, akulumbaizya baabo bacita boobo. Eeci ncintu cisalazyidwe kuti kukkazyika camba nciimo cakubaa moza. Ipenzi liliko ndyakuti, bunji bwabantu tabamvwisyide bwini ncocaamba “kukkazyika moyo” mbuli mbokwaambwa mu Mangwalo. Mwati ulayeeya nookacili mwana mbookali kukalalilwa kuti “Umuna webo, kokkazyika camba!”; ooko kukkazyika camba kwiina acimbi pele nkulindizya buyo kotagwitide mumoyo nokuba kuti kuli cintu cakumusya nokuba kuti wabula cakucita. Kupandulula kuli mumabbuku aasandulula mabala mazubaano kulembedwe kuti, kukkazyika camba: “nkusala nokuba kukonzya kulindila akubikkilila kakwiina kutongooka.”1
Milaka yabantu, nokuba boobo, iciyaa kusandauka mbweenya mbuli mulaka wa Cikuwa awalo, mbuuciyaa kuyungizya mabala akucinca ncaayiminina mabala amwi mumabbuku. Kutegwa tumvwisye ncokuyandika kumvwisya cini Bbaibbele ncolyaamba nolilailila basyomi kuti bazyibile “kukkazyika camba,” ncintu ciyandika kwiiya bbala eelyo mbulyakali kwaambwa eelyo basandululi ba Bbaibbele nibakasala bbala eelyo kuti liiminine bbala lili muci Giliki.
KUKKAZYIKA CAMBA, kusata mumapenzi, mu kuciswa, mu kubeleka, muntenda, mukucokwacokwa nokuba mu cibyaabi cimwi, kowumwine, kotanyemede; kwiinda muzintu ziindene kakwiina kuŋuŋuna nokuba kubwentauka. Kukkazyika moyo kuzyila muciimo ca mizeezo yamuntu . . . nokuba mukwaaba mizeezo yako kuluyando lwa bulemu . . . . Kulindizya ciindi cilamfu kolangila bululami nokuba cintu cibotu ncolangila kakwiina kutyompokelwa.2
Kuleka buyo kukkazyika moyo nobulide cakucita, kukkazyika camba kwa bunakristu kuyeeme kapati mu lusyomo alimwi ncibeela cipati ca kukomena mu moza. Yahuwah uzumizya masunko aaboola mumaumi aabantu boonse, kutegwa bantu bayumye kubaa nguzu mumoza amulusyomo. Mu Baloma 5, Paulu ubandauka nzila iiletela zileleko zya moza:
Tulabaa bulemu kwiinda mukupenga amwalo: katuzyi kuti ooko kupenga nkotupenga kutuyiisya kukkazyika camba; Alimwi kukkazyika camba, kutuyiisya mbotweelede kweenda, akubaa bulangizi; Alimwi bulangizi tabupi bweemya; nkaambo luyando lwa Yahuwah lwanjizyigwa mumyoyo yesu kwiinda mu Muya Uusalala ooyo ngutwaapegwa. (BaLoma 5:3-5)3
Aayo masunko amakatazyo aazwide munzila kwiingilila baabo batobela Mwami Yahuwah, akazumizyigwa a Luyando luteeli. Ngeenya aaya masunko alakonzya kukomwa kwiinda mulusyomo akusyoma nguzu zya bulemu. Eeci ncecipa luzyibo ku muntu omwe-omwe, akumwiinzya lwakwe mwini mumasunko aayo kutegwa azyibe kuti Yahuwah ulasyomeka ncobeni.
“Kukkazyika camba” kulipedwe kubantu boonse kuti bakuyandaule. Kulajanwa kwiinda mukusala kusyoma Yahuwah abuzuba. Ooku nkusala cakuliyandila lwako omwini. Takuli kusala kuyaamide mbolimvwide mumoyo pe. Inzya ncobeni, mbolimvwa mumoyo (mbuli kuyoowa a kudonaika) nzintu zyeelede kuuntuluzyigwa eelyo nobelesya lusyomo. Lusyomo “nkuzumina mumizeezo yako kasimpe kali mukaambo nkaamba umwi, akuyaamina munguzu aciimo cakwe, kakwiina bumboni bwakuyungizya atala aawo.”4
Kuli zintu zinjaanji Yahuwah nzyalangila kucitila bana Bakwe, pele kuti aabo bana tiibabelesya lusyomo lwabo, Walo ulasinkilwa muli ncayanda kubacitila. Eelyo Yahushua naakapandulula kuti, “Kuti kokonzya kusyoma, zintu zyoonse zilakonzya kucitika kuli yooyo uusyoma.” (Maako 9:23)
Eelyo Yahuwah naingula mupailo wa lusyomo kwiinda mukucita maleele, mumoyo wamuntu kusinsimuka kulumbaizya. Mpoonya eeco, cipa kuti alumbe nkaambo kazileleko nzyaatambula alimwi eeco ncecikulwaizya kubaa luyando. Eeyi ninzila yaluyando iizinguluka lyoonse kwiinda mumasunko woonse mwainda muntu akukulwaizya lusyomo lupati lwiinda waawo muli nguwe!
Kosala kusyoma zisyomyo zipedwe mu Mangwalo. Aayo ngamajwi ookwa Yahuwah kuli nduwe. Koyaamika lusyomo lwako mukuzyiba Nguwe kuti Walo Mulengi ulaa nguzu-zyoonse, alimwi ulaa luyando loonse. Nkakaambo keni aaka Yahuwah ncapede makunga aazisyomyo mu Jwi Lyakwe.
Inguzu zyabulemu Bwakwe, zyakatupa kufumbwa cintu ncotuyanda mubuumi amubukkale bwesu, kwiinda mukuzyiba yooyo wakatwiita ku bulemu bwakwe: Mulinzizyo wakatupa zisyomezyo ziyandika zipati kapati kuti mukatambule buumi bwabulemu mwamana kufutulwa kukunyonyooka kwaansi aano nkaambo kazisusi. Lino amusungwaale kapati kuti muyungizye bukkale bubotu kulusyomo lwanu, busongo kuluzibo oolu. Alimwi muyungizye kulijata kubusongo oobo, kuyuma kukulijata ooko, kukomba Yahuwah kukuyuma ooko, bunyina kukukomba Yahuwah ooko, aluyando kubunyina oobo. Naa eezi kazili zinji mulindinywe tamukabi batolo, banyina mpindu mukuzibya zya Mwami wesu Yahushua Munanike.” (2 Petulo 1:3-8)
Aabo balibatamika akusyoma mu luyando lwa bulemu bayoolijanina kukkazyika camba. Balo basyoma Yahuwah muzintu zyoonse, kabazyi kuti “muntu taponi kucinkwa cilikke pe, pele ulapona amajwi woonse aazwa mumulomo wa Yahuwah.” (Ciibalusyo 8:3) Eelyo nobisyilwa nokuba kucitilwa cibi amuntunyina umwi, aabo bakkazyikide camba tabakakatili kujokezya pe. Balo basyoma buyo Yahuwah kuti ulalulamika kufumbwa cilubide, kabataminina cisyomyo cakuti: “Ndime eensubula; njoobasubula, mbwaamba Mwami Yahuwah.” (BaLoma 12:19)
Paulu awalo wakeezyekanya buumi oobu mbuli kwiindilana kutijaana musinzo mulamfu, kumwi kakulwaizya bantu kuti: “Lino mukuti kuli bakamboni banji-banji batuzingulukide, atusowe zyoonse zitulemena azinyonyoono zyoonse zitukakatide, pele atwiindilizye canguzu lweendo ndutwatalika kale. Mizeezo yesu iibe kuli Yahushua walo uuli nentalisyo alimwi nguulondola lusyomo lwesu. Nkaambo kalutangalo lwakali kumulindilila, wakayumina mapenzi aciingano. Taakaba aansoni alufu luli boobu, lino ulikkede kubbazu lyalulyo lwa Yahuwah.” (BaHebulayo 12:1 a 2) Buumi bwa bunakristu buli mbuli kwiindilana kutijaana musinzo mulamfu. Tokonzyi kuwina pe kuti waide kuvwakkamuka mpoonya wamanizya musinzo mukulaba kwaliso. Pele ooyu musinzo ngwakukkazyika camba, kotontomeka kugaminina cintu ncoyandisya akuyandisya kulindila ciindi cilamfu kusikila wajana bulumbu. Izisyomyo zili mu Jwi lya Yahuwah zyakapedwa kuyumyayumya basyomi mukutijaana musinzo wabo.
“Zyoonse zyakalembwa mu Malembe zyakalembelwa kutwiisya. Malembe atwiisya kukkazika myoyo akuba basicamba kuti tube aabulangizi bwini-bwini.” (BaLoma 15:4)
Ciyubunuzyo ciyubununa kuti musela wamamanino unoojisi kukkazyika camba aluzyalo mu Moza.
Ooyo weelede kutolwa buzike uyootolwa ncobeni, ooyo weelede kujayigwa apanga uyoojayigwa ncobeni. Aawa mpaayelede kuti basalali bakakatile mulusyomo.” (Ciyubunuzyo 13:10)
Ikuti kukabe muntu uukomba munyama acinkonzya cakwe . . . ngweenya ooyo nguuyakunywa waini wabukali bwa Yahuwah . . . alimwi busi bwakupenzyegwa kwabo bunikwiimpuka lyoonse . . . Nkooku kukkazyika camba kwa basaante: aabo babamba milawo yokwa Yahuwah a kusyoma Yahushua. (Ciyubunuzyo 14:9-12)
Cilakondelezya kumvwa kufumbwa ciindi nokwaambilizyigwa nkondo yamamanino akataa Yahushua a Saatani kuti, boonse bayoozunda dyabooli munkondo yamamanino, bayookoma kwiinda munguzu zyokwa Yahuwah. Eezyo nguzu nzyizyabo kwiinda mukusyoma Mufutuli wabo. Kwiinda mukubelesya lusyomo, kabayeeme muluzyibo nkaambo balimuzyi ciimo mbwabede Walo, banooyumya kukkazyika camba.
Mbweenya mbuli Yahushua mbwaakasunkwa mu Muunda wa Getisemane, abalo lusyomo lwabo luyoosunkwa munzila yakusolwa kutaambiki.
Mbweenya mbuli Yahushua naakali aciciingano, kunooli ziindi, nobanoolimvwide aanga Taata uuli Kujulu wabayaamuka akubasiya balikke.
Mbweenya mbuli Yahushua, bayoozunda kwiinda mukumaninizya kwaaba lusyomo lwabo muli Yahuwah. Balo bayoobatamika kuyanda kwabo kunsaa kuyanda kwabulemu akulindila Nguwe kuti abanunune nkaambo Walo nguuzyi nzila yiinda kubota njobeelede kweenda. Balo balikkedwe myoyo kulindila bululami, kabazyi kuti kunununwa abulumbu butakonzyi kweezyekwa buyoosikila baabo basyoma Mufutuli.
Majwi ookwa Yahushua ncibeela cazintu zyoonse mobainda: “Muyokwaabwa abazyali banu, bana bokwanu, basazinyoko boonse, beenzinyoko, alimwi bamwi banu bayoojaigwa. Muyoosulaikwa abantu boonse akaambo kangu. Pele nikubaboobo taakwe nikaba komwe kasusu kayoosweeka kuzwa kumitwe yanu. Amujatisisye muzyandamane, nkaambo oobu mbomuyoolivwuna nobeni.” (Luuka 21:16-19)
Basaante mbantu basyoma Yahuwah. Balo basyoma zisyomyo Zyakwe. Ooku kumusyoma kwakayakilwa atalaa masunko mubakainda. Balo balizyi camoyo woonse kuti “Ulasyomeka ooyo wakakwiita; alimwi uyoocita ncobeni ncaamba.” (1 Batesalonika 5:24) Balo balabikkilila nobapenga buyumuyumu, nobapenzyegwa akufubaazyigwa nkaambo balimaninide kukkazyika camba kuti Yahuwah uyoobanununa alimwi bulumbu busyomezyedwe mbwamasimpe.
Aboobo mutasowi busicamba bwanu, nkaambo ciyoomuletela bulumbu bupati. Muleelede kukakatila kuti mucite ziyanda Yahuwah kutegwa mukatambule nzyaakasyomezya. Mbuli bwaamba Malembe kuti, Kwasyaala kaindi kaniini buyo, eelyo ooyo sikuboola ulaboola, takoomuka pe. Muntu ngwindaamba kuti mululami uyoopona alusyomo. Pele naa akapilukile musyule, mebo nsikamukkomanini pe. Swebo tatuli baabo bapilukila musyule akunyonyoonwa, pele tuli baabo basyoma alimwi bayoofutulwa.” (BaHebulayo 10:35-39)
Boonse bakkazyika camba mukusyoma Yahuwah mbabayoolya zina lya Yahuwah akukona antoomwe a Yahushua. Pele boonse batakkazyiki camba bayoosweeka.
“Ooyo uuzunda uyookona zintu eezi. Njooba Leza wakwe, awalo uyooba mwanaangu. Pele bakandu abatasyomi, bayanda zisesemya abajayi, basibwaamu abalozi, bakomba mituni ababeji, busena bwabo boonse aaba ndibbibi lyamulilo amabwe aapisya aasalufa, lwalo luli ndolufu lwabili.” (Ciyubunuzyo 21:7 a 8.)
Ooyo mulongo mulamfu loko, wabantu bayoosweeka! Tacili cintu cinyandya kuti balozi abasonda, bakomba zibumbwa, babeji, basikuvwiya abajayi bayoonyonyooka. Pele cintu cinyandya mbantu bakandu? Nkaambo nzi muntu mukandu ncayoonyonyookela kuti kayoowa?
Bwiinguzi mbuubauba: aabo “bakandu” balasweeka nkaambo “tabasyomi.” Lusyomo nkubweza buyo Jwi lya Yahuwah akumusyoma nkaambo kakuti Walo nguni amulimo Wakwe ngu (Luyando-loonse a Singuzu-zyoonse), kakwiina kuyungizya kupegwa bumboni bumwi pe. Aboobo, kubula lusyomo mu zisyomyo Zyakwe, mubwini ooko, nkumwaamba kuti Walo mubeji.
Lusyomo ncecintu cili muzintu zilangilwa, bumboni bwa zintu zitaninga libonya.
Pele kakwiina lusyomo tacili cintu cikonzyeka kukkomanisya Nguwe, nkaambo ooyo uuboola kuli Yahuwah weelede kusyoma kuti Walo nkwali ncobeni, akuti Walo nguulumbula baabo bamuyandaula cakutontomeka moyo woonse. (BaHebulayo 11:1 a 6.)
Aaka kaambo kayandika mubweende bwamuntu, kakalembwa mumajwi aaciimbo cimwi kuti:
Lusyomo ncintu cili muzintu zitabonwi;
Muzintu zilangilwa.
Ijwi lya Yahuwah ndilyakaamba cintu eeco, aboobo ndasyoma Ime
Nkaambo akacitika maleele kuli ndime.
Yahuwah wakaamba cintu eeci! Aboobo Ime ndamusyoma!
Eeci cintu candikkwanya . . .
Nokuba kuti bamwi badonaika naa jwi Lyakwe lili masimpe
Ime ndasala kusyoma ndilyo, ino mbuti yebo?
Yahuwah nguwakaamba cintu eeci! Aboobo Ime ndamusyoma!
Eeci cintu candikkwanya.
Ikuti yebo kosyoma kuti Yahuwah ulabamba zisyomyo Zyakwe, yebo unoolijana kokkazyikide camba kulindila Nguwe kuti akucitile cintu cikugwasya. Kuti yebo kotasyomi kuti Walo uyootumina Yahushua kunununa bantu boonse basyoma akulindila kuboola Kwakwe, pele kunze lyaboobo, yebo koyoowa; Mulumbe wa Mateyo ulembedwe majwi aawusisya aayokwaambilwa bantu boonse bali boobo, aabo kwiinda mukubula lusyoma bayokwaalilwa kukkazyika camba mbuli mbokulembedwe mu Bbaibbele:
“Tabali boonse bandiita kuti Mwami, Mwami bayoonjila mubulelo bwa kujulu; pele nguyooyo uucita kuyanda kwa Taata uuli kujulu. Bantu banji bayooboola mubuzuba oobo kuli ndime kabati, Mwami, Mwami, hena tiitwakashinshima muzina lyako? Akucita maleele manji muzina lyako? Moonya Ime njoobaingula kuti, Nsyemuzi nywebo. Kamuzwa munsi lyangu, nomucita zibyaabi.” (Langa Mateyo 7:21-23.)
Pele eeco teesyi ncecintu ceelede kuba bulumbu bwamuntu pe! “Takuli kuti Mwami Yahuwah wamuka kucita eezyo nzyaakasyomezya, mbobayeeya bamwi, pele ucimweetelela, nkaambo tayandi kuti bamwi bakanyonyoonwe, pele uyanda kuti boonse beempwe.” (2 Petulo 3:9) Ikuti kotakwe luzyibo, kuti kotakwe lusyomo, kuti kotakkazyikide camba – komulomba Yahuwah akupe! Walo takonzyi kwiima bana Bakwe cintu cibotu.
Nkaambo lusyomo taluyeeme kuli mbolimvwa mumoyo, kosala buno buzuba kusyoma muli Nguwe kakwiina makani mbolimvwide mumoyo! Acibe ciyanza cako kulindila, kosyomede, kolangila muli Yahuwah.
Ndime Jemusi mubelesi wa Leza awa Mwami Jesu Kilisito. Ndamujuzya nomisyobo iili kkumi ayibili iimwaikide koonse-koonse. Nobakwesu, kamukkomana nomusikilwa makatazyo manji-manji. Mulizi kuti lusyomo lwanu lwazwidilila mumasukusyo aaya mulaiya kukakatila. Nkabela kukakatila ooku kubeleka canguzu kuti mulondoke kamunyina kampenda naa kubula cintu cibisya cimwi. Kuti naa mpali umwi akati kanu uubula busongo, akumbile kuli Yahuwah, uupa kuli boonse kakunyina akubajanina butongo, nkabela uyoopegwa. Pele akumbile cakusyoma katadonaiki, nkaambo ooyo uudonaika uli mbuli mayuwe aalwizi aavwandauka akutonkaikwa aluuwo. (Jemusi 1:2-6)
Acibe ciyanza cako abuzuba kuyaamina muli Yahuwah. Kotaminina zisyomyo Zyakwe. Ayebo ulakonzya kukkazyika camba mbuli basaante a “kukona zintu zyoonse” antoomwe a Yahushua Mufutuli wesu.
Azimwi zyeendelana acibalo eeci:
1 Webster’s New Universal Unabridged Dictionary, Second ed., 1983.
2 Noah Webster, American Dictionary of the English Language, 1828.
3 Mangwalo woonse aalembuludwe akazyila mu Bbaibbele lyaciindi ca Mwami Jemusi (KJV) pele buyo kuti kwaambwa bumbi. Mazina aabulemu aaluleme akajokezyegwa.
4 Ibid


text:
Solomone watyibe mambo a ba inabana babidi (16-28)
3 Solomone wasamba kipwano kya busongi na Felo mulopwe wa Edipito. Wasonga* mwanā Felo,+ wamuselela mu Kibundi kya Davida+ enka ne byaapwile kūbaka njibo+ yandi ne njibo ya Yehova,+ ne lubumbu lujokolokele Yelusalema.+2 Ino bantu badi bakitapila bitapwa pa mitenta,+ mwanda kufika ne kine kitatyi’kya njibo ya dijina dya Yehova yadi keyaubakilwe.+3 Solomone waendelela kusanswa Yehova na kunangila mu bitungo bya shandi Davida, inoko wadi utapa bitapwa ne kufitwila mwishi wa byamulambu pa mitenta.+4 Mulopwe waenda ku Ngibeone kukatapila bitapwa kwine’kwa, mwanda wadi mutenta mutumbe*+ kutabuka. Solomone walambula bitapwa bisōkwe 1 000 pa kisōkelo’kya.+5 Mu Ngibeone Yehova wamwekela Solomone bufuku mu kilotwa, kadi Leza wamunena’mba: “Lomba kyokya kyosaka nkupe.”+6 Ponkapo Solomone wanena’mba: “Walombwele mwingidi obe tata Davida buswe bwa ndamatyidile bukatampe ponso paadi unangila ku meso obe na kikōkeji ne na boloke ne na bululame bwa mutyima. Wamulombwele nyeke buno buswe bwa ndamatyidile bukatampe kufika ne dyalelo pa kumupa mwana wa kushikata pa lupona lwandi.+7 Shi ke pano, a Yehova Leza wami, ubabikika mwingidi obe pa kifuko kya tata Davida, nansha byonakidi nkasampe* kadi wampikwa bwino.*+8 Mwingidi obe udi mu bantu bobe bowatongele,+ bantu bavule mpata kebabwanikapo kubalwa nansha kuyukwa bungi.9 Nanshi pá mwingidi obe mutyima wa kikōkeji mwa kutyibila bantu bobe mambo,+ ne mwa kujingulwila biyampe ne bibi,+ mwanda i ani ubwanya kutyibila bantu bobe bangi* mambo?”10 Yehova wasangele pamulombele Solomone kino kintu.+11 Ebiya Leza wamunena’mba: “Mwanda ubalombe kino, kwilombēlepo būmi bulampe* nansha bupeta nansha lufu* lwa balwana nobe, ino ubalombe’ko ñeni ya kwivwanija mambo a kutyiba,+12 nsa kukupa byowalomba.+ Nsa kukupa mutyima wa tunangu ne wa ñeni,+ monka kemwaikadile’ko nansha dimo muntu udi bwa abe kumeso kobe, kekukekalapo monka muntu udi bwa abe.+13 Ne kadi, nsa kukupa ne byobya byokulombelepo,+ bupeta ne ntumbo mine,+ kekukekalapo mulopwe mukwabo udi bwa abe mu mafuku okidi mūmi.*+14 Kadi shi unangile mu mashinda ami na kulama bijila ne mbila yami, monka mwanangīle shobe Davida,+ nkakupa ne būmi bulampe.”*+15 Solomone pa kubūka, wajingulula’mba kyadi kilotwa. Penepa waenda ku Yelusalema waimana ku meso a sanduku wa kipwano kya Yehova, walambula bitapwa bisōkwe ne byamulambu bya kipwano,+ watēkela ne bengidi bandi bonso masobo.16 Mu kine kitatyi’kya bandumba babidi baiya kwa mulopwe, baimana ku meso andi.17 Mwana-mukaji mubajinji wanena’mba: “Nakwisāshila, a mfumwami, uno mwana-mukaji ne ami tushikatanga mu njibo imo, ami nabutwile aye papo mu njibo.18 Ami pa kupwa kubutula, mu difuku dya busatu uno mwana-mukaji nandi wabutula. Twadi pamo, enka batwe bubidi kete; ketwadipo na muntu mukwabo mu njibo.19 Bufuku, mwanā uno mwana-mukaji wafwa, mwanda wamufikīle.20 Penepo wabūka mu bukata bwa bufuku, wayata wami mwana ku lubavu lwami papo umpika obe mwana-mukaji ulēle, wamulādika mu makasa andi,* kupwa walādika wandi mwana mufwe mu makasa ami.21 Ami pa kubūka lubanga kwamisha wami mwana, namona’mba i mufwe. Penepo namubandaula biyampe, namona’mba ke wami mwanapo onabutwile.”22 Ino mwana-mukaji mukwabo’wa wanena’mba: “Aa, wami mwana ye mūmi, ino obe mwana ye mufwe!” Ino mwana-mukaji mubajinji wanena’mba: “Aa, obe mwana ye mufwe, ino wami mwana ye mūmi.” Mo mobadi bepatenya ku meso a mulopwe.23 Ku mfulo mulopwe wanena’mba: “Yeu wanena’mba, ‘Uno i wami mwana, uno mūmi, ino obe mwana ye mufwe!’ mukwabo nandi amba, ‘Aa, obe mwana ye mufwe, ino wami mwana ye mūmi!’”24 Penepo mulopwe wanena’mba: “Ndetelei kipete.” Ebiya baletela mulopwe kipete.25 Kupwa mulopwe wanena’mba: “Lalai mwana mūmi’u pabidi, pai mwana-mukaji umo kipindi kimo, mukwabo nandi kipindi kikwabo.”26 Ponkapo mwana-mukaji mwinē mwana mūmi’wa wazenza mulopwe, mwanda waivwanine wandi mwana lusa. Kanena’mba: “Nakwisāshila, a mfumwami! Mupei mwana mūmi’u! Kafwaninwepo kwipaibwa nansha dimo!” Ino mwana-mukaji mukwabo’wa wanena’mba: “Kasapo kwikala wami nansha obe! Wibaleke bamulale pabidi!”27 Penepo mulopwe watentulula’mba: “Pai mwana-mukaji mubajinji mwana mūmi! Kafwaninwepo kwipaibwa nansha dimo, mwanda aye ye inandi.”28 Ebiya Isalela ense waivwana myanda ya butyibi bwatyibile mulopwe, baakamwa* mulopwe,+ mwanda bamwene amba tunangu twa Leza twadi nandi pa kutyiba mambo mu boloke.+